چارەسەرکردنی بێ‌خەوی بە تیشکی خۆر\n1/7/2021 06:32 PM\nبێ‌خەوی زیاتر لە هەر کات و سەردەمێکی‌تر رووبەڕووی مرۆڤەکان بووەتەوە. کێشەی ئابووری، دڵەڕاوکێ و زۆر هۆکاری دیکە بێ‌خەوی بەدی دێنن. بەڵام رێگەچارە چییە؟\nکاتژمێری بایۆلۆجیکی جەستە بە تیشکی سروشتی رێک دەخرێت. کاتێک بە رادەی پێویست بەرکەوتمان لەگەڵ تیشکی خۆر نەبێت، جەستە مێلاتۆنینێکی کەمتر وەردەگرێت، واتە ئەو هۆرمۆنەی بۆ خەوتن پێویستە و کەوابوو سووڕی خەو و بێداری ئێمە بە شێوەیەکی سروشتی کار ناکات و ئێمە بەردەوام ماندووین، چونکە شەوانە ناتوانین بە ئاسانی پشوو بدەین.\nئەگەر کەسەکە بە ماوەیەکی زۆر لەگەڵ تیشکی خۆر بەرکەوتنی نەبێت، بەدڵنیاییەوە سووڕی خەوکەی تێک دەچێت. کەوابوو زۆر گرنگە لە ماوەی رۆژدا بە رادەی پێویست لەگەڵ تیشکی خۆر بەرکەوتنی هەبێت و هەوای فرێش بڕواتە ناو سیەکانیەوە.\nرووناک بوونی ناوەوەی ماڵیش کاریگەری لەسەر ئەم بابەتە هەیە. بۆ نموونە ئەگەر کەرەستەی ناو ماڵەکەتان رەنگێکی لێڵیان هەیە واباشە رەنگی رووناکتر بەکار بێنن. بەکارهێنانی ئاوێنە لە ماڵدا دەتوانێ تیشکی خۆر بگوازێتەوە بۆ بەشە تاریکەکان و جگە لەوەی کەشی ماڵەکە خۆشتر دەکات، تیشکی سروشتی کە بۆ جەستە پێویستە دێنێتە ناو ماڵەوە.\nهەوڵ بدەن واز لە پەردە ئەستوور و قورسەکان بێنن چونکە رێگری دەکات لە هاتنی تیشکی خۆر بۆ ناوەوەی ماڵ. ئەگەر بگونجێت هەوڵ بدەن ژمارەی پەنجەرەی ژوور و ناو ماڵەکەتان زیاتر بکەن و بەم جۆرە تیشکێکی زیاتر دێتە ژوورەوە.


"هۆکاری کێشه‌کانى نێوان هه‌رێم و به‌غدا نه‌بوونى ئه‌قڵییه‌تێکى دیموکراتییه" - RojNews\n"هۆکاری کێشه‌کانى نێوان هه‌رێم و به‌غدا نه‌بوونى ئه‌قڵییه‌تێکى دیموکراتییه"\nشیلان شاکر ئه‌ندامى ده‌سته‌ى ئاماده‌کارى کۆنگره‌ى دامه‌زراندنى ته‌ڤگه‌رى ئازادیی ڕایگه‌یاند: هۆکاری ئه‌و کێشانه‌ى له‌نێوان هه‌رێم و به‌غدا هه‌یه ده‌گه‌ڕێته‌وه بۆ نه‌بوونى سیاسه‌ت و ئه‌قڵییه‌تێکى دیموکراتى.\nله ئێستادا کۆنگره‌ى دامه‌زراندنى ته‌ڤگه‌رى ئازادیی کۆمه‌ڵگه‌ى کوردستان له شارى سلێمانى به‌ڕێوه‌ده‌چێت.\nشیلان شاکر ئه‌ندامى ده‌سته‌ى ئاماده‌کارى کۆنگره له سه‌ره‌تاى کۆنگره‌که‌دا قسه‌ى کرد و وتى: سه‌ره‌تا به‌خێرهاتنى هه‌موو ئه‌ندامان و میوانان ده‌که‌ین، هه‌روه‌ها به‌خێرهاتنى نوێنه‌رانى کۆمسیۆنى باڵاى هه‌ڵبژاردنه‌کان ده‌که‌ین.\nشیلان شاکر وتى: دواى دامه‌زراندنى ته‌ڤگه‌رى ئازادى له ساڵى 2014 ئێمه به‌رده‌وام سه‌رلێدانمان کردوه بۆ وه‌رگرتنى مۆڵه‌تى فه‌رمى، به‌ڵام به بیانوى جیاجیا مۆڵه‌تیان پێنه‌ده‌داین، سه‌رئه‌نجام له مانگى 12ى ساڵى 2017 به فه‌رمى مۆڵه‌ت به ته‌ڤگه‌رى ئازادیى درا.\nباسى له‌وه‌ش کرد: ئێمه هه‌وڵدانمان کرد بۆ ئه‌وه‌ى له‌م کۆنگره‌یه‌دا هاوسه‌رۆک هه‌ڵبژێرین، به‌ڵام دیاره هێشتا تێکۆشان پێویسته بۆ ئه‌وه‌ى سیستمى هاوسه‌رۆکى له عێراق بچه‌سپێت، ئێمه ئێستا پابه‌ند ده‌بین به یاسایاکانى کۆمسیۆنى باڵاى هه‌ڵبژاردنه‌کانى عێراقه‌وه و سه‌رۆک هه‌ڵده‌بژێرین، به‌ڵام له پراکتیکدا سیستمى هاوسه‌رۆکى په‌یڕه‌و ده‌که‌ین و تێکۆشانیش ده‌که‌ین بۆ ئه‌وه‌ى ببێته یاسا له هه‌موو عێراق.\nئه‌وه‌شى خسته‌ڕوو: له‌م دۆخه هه‌ستیاره‌ى ناوچه‌که‌دا به‌ستى کۆنگره‌ى ته‌ڤگه‌رى ئازادیى کۆمه‌ڵگه‌ى کوردستان مۆرى خۆى له‌م قۆناغه دادات، له ئێستادا گه‌لى کورد پێشه‌نگایه‌تى بۆ دیموکراتیزه‌کردنى ڕۆژهه‌ڵاتى ناوه‌ڕاست ده‌کات.\nشیلان شاکر باسى ڕه‌وشى پارچه‌کانى دیکه‌ى کوردستانى کرد و وتى: له ئێستادا ده‌وڵه‌تى تورک هه‌ڕه‌شه‌ى هێرشکردنه سه‌ر عه‌فرین ده‌کات، هه‌روه‌ها ڕژێمى ئێران هێز به‌کاردێنێت بۆ سه‌رکوتکردنى گه‌لانى ئێران، له باکورى کوردستان و تورکیاش ده‌وڵه‌ت به‌رده‌وامه له سه‌رکوتکردنى گه‌لى کورد.\nوتیشى: هۆکارى سه‌ره‌کى ئه‌و دۆخه‌ى ئێستا باشورى کوردستان ڕووبه‌ڕووى بۆته‌وه، ئه‌نجامى سیاسه‌تى چه‌وتى ده‌سه‌ڵاتدارانه، هه‌ربۆیه به‌شێکى باشورى کوردستان تورکیا داگیرى کردوه و به‌شێکیشى ئێران داگیرى کردوه و حساب نه‌کردن بۆ ئیراده‌ى گه‌ل هۆکارى کێشه‌کانه.\nباسى کێشه‌کانى نێوان هه‌لێر و به‌غداشى کرد و وتى: ئه‌و کێشانه‌ى له‌نێوان هه‌رێم و به‌غدا هه‌یه ده‌گه‌ڕێته‌وه بۆ نه‌بوونى سیاسه‌ت و ئه‌قڵییه‌تێکى دیموکراتى، هه‌ربۆیه ده‌سه‌ڵات ناچاره خۆى بگۆڕێت، ئه‌گه‌رنا ئه‌وا گه‌ل ده‌یگۆڕێت، ئه‌وه یه‌کلا بوه‌ته‌وه که به سه‌رکوتکردن و په‌لاماردان و په‌رازێزخستن کێشه‌کان چاره‌سه‌ر نابن.\nئه‌وه‌شى خسته‌ڕوو: تاکه چاره‌سه‌رى کێشه‌کان ئه‌وه‌یه که له چوارچێوه‌ى سیسته‌مێکى دیموکراتیدا ته‌واوى گه‌لانى عێراق بێنه لاى یه‌کتر، ئه‌وه‌شى که ئێمه جه‌ختى له‌سه‌ر ده‌که‌ینه‌وه پێکه‌وه‌ژیانى گه‌لانه، گه‌لان ئه‌مڕۆ درکیان به‌وه کردوه.\nله کۆتایى قسه‌کانیشیدا شیلان شاکر وتى: وه‌کو ته‌ڤگه‌رى ئازادیى کۆمه‌ڵگه‌ى کوردستان هه‌وڵ و تێکۆشانه‌کانى خۆمان له بوارى سیاسى و کۆمه‌ڵایه‌تى و هه‌موو بواره‌کانى ژیان به‌گوڕتر و به‌هێزتر ده‌که‌ین.\nدواى وته‌کانى شیلان شاکر، په‌یڕه‌و و پرۆگرام و به‌رنامه‌ى سیاسى ته‌ڤگه‌رى ئازادیى له‌لایه‌ن ڕووناک مه‌جید و بێریڤان محه‌مه‌د خوێندرانه‌وه و به زۆرینه‌ى ده‌نگ په‌سه‌ند کران.\nله ئێستادا کاره‌کانى کۆنگره‌ى دامه‌زراندنى ته‌ڤگه‌رى ئازادیى به‌رده‌وامه.


August 2021 – College Of Education\nCollege Of Education > News > 2021 > August\nبەناوی راگرایەتی کۆلێژی پەروەردە جوانترین پیرۆزبایی لە بەرێز (د. وعد محمد نجاە صبری) مامۆستا لە بەشی فیزیا دەکەین بە بۆنەی بەرزکردنەوەی پلەی زانستی لە (پرۆفیسۆری یاریدەدەر) بۆ پلەی (پرۆفیسۆر) .\nخشتەی تاقیکردنەوەی خ.ماستەر بۆ کۆرسی دووەم بەشی زمانی عەرەبی


وه‌زاره‌تی به‌رگری ئه‌مریکا ژماره‌ی برینداره‌کانی عه‌ین ئه‌سه‌دی به‌رز کرده‌وه - جام کوردی\nوه‌زاره‌تی به‌رگری ئه‌مریکا ژماره‌ی برینداره‌کانی عه‌ین ئه‌سه‌دی به‌رز کرده‌وه\nئه‌گه‌رچی سه‌رۆک کۆماری ئه‌مریکا له پاش هێرشه مووشه‌کییه‌که‌ی ئێران بۆ سه‌ر بنکه‌ی سه‌ربازی عه‌ین ئه‌سه‌د ڕایگه‌یاند که سه‌ربازه‌کانمان هیچ زیانێکیان پێنه‌گه‌یشتووه، به‌ڵام وه‌زاره‌تی به‌رگری ئه‌م وڵاته تا ئێستا له چه‌ندین ئاماردا باس له برینداره‌کانی ئه‌و هێرشه ده‌کات.\nبه پێی ڕاپۆرتی جام کوردی، له نوێترین ئاماری وه‌زاره‌تی به‌رگری ئه‌مریکادا هاتووه که به هۆی هێرشه مووشه‌کییه‌که‌ی ئێران بۆ سه‌ر بنکه‌ی سه‌ربازی عه‌ین ئه‌سه‌د له پارێزگای ئه‌نباری عێراق 34 سه‌رباز بریندار بوون.\nجاناتان هافمه‌ن وته‌بێژی وه‌زاره‌تی به‌رگری ئه‌مریکا ڕایگه‌یاند که ئه‌و هێرشه تا ئێستا 34 برینداری هه‌بووه.\nناوبراو وتی: ئه‌و 8 سه‌ربازه‌ی که بۆ چاره‌سه‌ری پزیشکی ڕه‌وانه‌ی ئه‌ڵمانیا کران له ئێستادا بۆ ئه‌مریکا گه‌ڕاونه‌ته‌وه و 9 سه‌ربازی دیکه براونه‌ته ئه‌ڵمانیا و هێشتا چاره‌سه‌ری پزیشکی پێویست وه‌رده‌گرن.\nوته‌بێژی وه‌زاره‌تی به‌رگری ئه‌مریکا وتی: سه‌ربازێک براوه‌ته کوێت و پاش وه‌رگرتنی چاره‌سه‌ر بۆ عێراق گه‌ڕاوه‌ته‌وه، 16 سه‌ربازی برینداری دیکه له عێراق ماونه‌ته‌وه و له‌وێ چاره‌سه‌ریان وه‌رگرتووه و بۆ وه‌زاره‌تی به‌رگری گه‌ڕاونه‌ته‌وه.\nهافمه‌ن گه‌ڕانه‌وه‌ی داعشی به هه‌ڕه‌شه‌یه‌کی جیدی له سه‌ر عێراق ناو بردووه و پڕوپاگه‌نده‌ی ئه‌وه‌یکردووه که هێزه‌کانی ئه‌مریکا و هاوپه‌یمانان بۆ به‌ره‌نگاربوونه‌وه‌ی تیرۆریستان له‌م وڵاته‌ن.\nئه‌مه‌ش له کاتێکدایه که خۆپێشاندانێکی ملیۆنی له به‌غدا بۆ پاڵپشتی له بڕیاره‌که‌ی په‌رله‌مانی عێراق و داواکه‌ی حکومه‌تی ئه‌م وڵاته به مه‌به‌ستی ده‌رکردنی هێزه‌کانی بێگانه له ڕۆژی هه‌ینی به‌ڕێوه‌چوو.\nعه‌ین ئه‌سه‌د ئێران\nوه‌زیری ته‌ندرووستی ئێران دڵنیایی له سه‌ر کۆنتڕۆڵکردنی ڤایرۆسی کرۆنا ده‌دات


ئەگەرەكانی پەیمانی سیڤەر و كوردستان دوو هەڵەی مێژوویی – Knwe.org\nسەرەکی » وتار » مه‌لا به‌ختیار » ئەگەرەكانی پەیمانی سیڤەر و كوردستان دوو هەڵەی مێژوویی\nئه‌گه‌ره‌كانی په‌یمانی سیڤه‌ر! (1920)\nپه‌یمانی سیڤه‌ر، گرنگترین په‌یمانی نێوده‌وڵه‌تییه، ئه‌گه‌ر به‌ته‌واوی په‌یماننامه‌كانی پێش خۆی به‌راورد بكرێ، له سه‌ده‌ی هه‌ژده‌هه‌م و نۆزده‌هه‌م.. هه‌تا ده‌گاته رێكه‌وتنامه‌ی شومی سایكس پیكۆ. به‌ڵام، په‌یمانه‌كه، جگه له‌وه‌ی له ئاستی روداوی دوای جه‌نگی یه‌كه‌م و گۆڕانكاریه ژیوپۆلیتكه‌كان نه‌بوو، سه‌ره‌ڕاش، ده‌وڵه‌تانی كۆلۆنیالیستی دوای جه‌نگ، هیچ ده‌رسیان له شكستی سیاسه‌تی كۆلۆنیالیستی سه‌ده‌ی نۆزده‌هه‌م و هه‌ژده‌هه‌م، بۆ چۆنیه‌تی چاره‌سه‌ركردنی كێشه‌كان، به‌تایبه‌تی هی گه‌لانی سته‌ملێكراوی بێبه‌ش كراو له مافه ره‌واكانیان، وه‌رنه‌گرت. به‌تایبه‌تی، دوو ساڵ پێش په‌یمانی سیڤه‌ر، سه‌رۆكی وڵاته یه‌كگرتوه‌كانی ئه‌مریكا له 8/ی یه‌نایه‌ری 1918 (وردۆ ویلسن) له‌ناو كۆنگریسدا، یه‌كێك له جوانترین لێدوانه‌كانی سه‌رۆكانی ئه‌مریكای دابوو، جگه له‌وه‌ی پێشنیازی كۆمه‌ڵه‌ی نه‌ته‌وه – ده‌وڵه‌ته‌كانی كردبوو، په‌یوه‌ند به‌و كۆمه‌ڵه نێوده‌وڵه‌تیه، ئه‌ركی چاره‌سه‌ركردنی كێشه‌ی گه‌لانی گه‌وره و بچوكیشی خستبووه ئه‌ستۆ. ئه‌مه‌ش به (14) خاڵه‌كه‌ی سه‌رۆكی ئه‌مریكا به‌ناوبانگه! تیایدا داوای كردبوو: به‌بێ ده‌ستێوه‌ردان سه‌لامه‌تی ژیانی نه‌ته‌وایه‌تی و ده‌رفه‌تی په‌ره‌پێدانی ئۆتۆنۆمیان بۆ به‌دی بهێندرێ.\nئه‌م چوارده خاڵه، له نه‌بوونی سیسته‌مێكی دیموكراسی به‌دیهێنا یان له‌توركیای دوای جه‌نگ، مه‌حاڵ بووه. به‌ڵام ده‌سته‌به‌ره‌كه‌ی، پاڵپشته نێوده‌وڵه‌تیه‌كه‌ی دوای جه‌نگ بووه. مایه‌ی سه‌رسوڕمان بوو، كۆنگریسی ئه‌مریكا، سه‌ره‌ڕای كاریگه‌ری كۆششه‌كانی ویلسون، خه‌ڵاتی نۆبڵی پێ‌درا. كه‌چی كۆنگریسی ئه‌مریكا، پێشنیازه‌كانی سه‌رۆكه‌كه‌یانی قبوڵ نه‌كرد!!\nئه‌گه‌ر كۆنگریسی ئه‌مریكا ئه‌م پرۆژه‌یه‌ی په‌سه‌ند كردباو پاشان بكرابایه به بنه‌مای دامه‌زراندنی كۆمه‌ڵه‌ی گه‌لان، ره‌نگبوو په‌یمانی سیڤه‌ریش، پاڵپشتی نێوده‌وڵه‌تی باشتری بۆ دابینكرابا، بۆ توركیای كه‌مالیستیش نه‌چوبایه‌ته سه‌ر، په‌یمانه‌كه، به‌لۆزان بگۆڕێ!.\nپه‌یمانی سیڤه‌ر، په‌یمانی دوای جه‌نگی یه‌كه‌می جیهانه. كه جه‌نگه‌كه یه‌كه‌مین جار بوو، ته‌واوی رۆژهه‌ڵاتی ناوه‌ڕاستی كردبووه مه‌یدانی وێرانكاری و ژماره‌ی قوربانیه‌كانی ملیۆنه‌های تێپه‌ڕاند.\nهه‌میشه، رێكه‌وتنامه‌كانی دوای جه‌نگ، كاریگه‌ری ئاسه‌واره‌كانی جه‌نگ، له‌بڕگه‌كانیدا، ره‌نگ ده‌داته‌وه! به‌شێكی ناله‌باری ئه‌م كاریگه‌ریانه‌ش، له‌سه‌ر حسابی مافی گه‌لانی سته‌م لێكراو، مۆر ده‌كرێن.\nگه‌رچی په‌یمانی سیڤه‌ر، به‌ناوی هێزه‌كانی هاوپه‌یمانه‌وه ساغكرایه‌وه، به‌ڵام ئه‌ندازیاره بنه‌ڕه‌تیه‌كانی بریتانیا و فه‌ره‌نسا بوون. هاوپه‌یمان: ئیتالیا، ژاپۆن، ئه‌رمینیا، به‌لژیك، گریك، سعودیه – حجاز – پۆڵه‌ند، پورتوگال، رۆمانیا، چیكۆسلۆڤاكیا و یوگوسلاڤیا – سرب – كرادت- سلۆڤینیا، بوون.\nله ده‌ستپێكردندا، شاده‌ماری په‌یمانه‌كه كه په‌یوه‌سته به كورد، به‌مشێوه‌یه‌ی خواره‌وه‌یه:\nله كاتێكدا هێزه‌كانی هاوپه‌یمان خواستی وه‌ك یه‌كییان هه‌یه به‌وه‌ی كه له نێو خۆیاندا به‌شێوه‌یه‌كی سه‌ركه‌وتوانه‌ی ورد پێوه‌ی په‌یوه‌ستن. راسته‌وخۆ و ناڕاسته‌وخۆش دژی توركیا بوون. له جاڕنامه بنه‌ڕه‌تیه‌كه‌ی جه‌نگیش دا له 28/ی ته‌مموزی 1915 دژی سیربیا بوون، كه شه‌ڕه‌كه له لایه‌ن حكومه‌تی ئیمپراتۆر و پاشایه‌تی نه‌مسا – هه‌نگاریا (مه‌جه‌ر)دا به‌رپاكراو توركیاش له 29/ی ئۆكتۆبه‌ری 1914 دوژمنكارانه دژی هێزه‌كانی هاوپه‌یمانی وه‌ستایه‌وه، ئه‌مه‌ش به‌ره‌فتاری ئه‌ڵمانه‌وه بووه كه هاوپه‌یمانی توركیا بووه، ئیدی ده‌بێ له بری ئه‌و ره‌وشه ئاشتیه‌كی درێژخایه‌نی ره‌واو سه‌قامگیر جێگه‌ی بگرێته‌وه(*).\nلێره‌دا توركیا، وه‌كو وڵاتێكی دوژمنكار پێناسه كراوه. له جه‌نگه‌كه‌شدا شكستی خواردووه. په‌یمانه‌كه‌ش، بۆ «ئاشتیه‌كی درێژخایه‌ن» و «ره‌واو» و «سه‌قامگیر» په‌سه‌ند كراوه. كه‌چی نه ئاشتی درێژخایه‌ن و نه ره‌واو نه‌سه‌قامگیرییش، هێنرانه دی!.\nله‌م په‌یمانه‌شدا، گوایه نێوده‌وڵه‌تی بوو»گوایه بۆ ئاشتیه‌كی درێژخایه‌ن و سه‌قامگیر بوو» گوایه، ره‌چاوی مافه‌كانی كوردی تیا كراوه، كه‌چی، یه‌ك بڕگه‌ی بنه‌ڕه‌تی په‌یمانه‌كه نه‌هێنرایه دی.. به‌ڵكو دۆز و دۆخی كوردستان، له هه‌موو به‌شه‌كانیدا، به‌هۆی شۆڤێنییه‌تی تورك و عه‌ره‌ب و فارسه‌وه، له‌ڕووی یاساییی و سیاسیه‌وه، خراپتر تێكچوو. ته‌نانه‌ت شۆڤێنیه‌تی ئه‌و نه‌ته‌وانه، گه‌یه‌ندرایه لوتكه‌ی شۆڤێنیه‌تی وڵاتانی دواكه‌وتووی پشت ئه‌ستوور به ئه‌ندێشه‌كانی سه‌ده‌كانی ناوه‌ڕاست.. كه هه‌ندێك جار به‌ره‌و فاشیه‌تیش له حوكمڕانیدا، هه‌ڵده‌گه‌ڕایه‌وه، فاشیه‌تێك زاده‌ی كولتور و نه‌ریتی ده‌ستكاری نه‌كراوی سه‌ده‌كانی ناوه‌ڕاست بووه‌و به‌رده‌وامیشه!.\nله به‌ندی سێهه‌م و ماده‌ی 62دا، وا هاتووه كه كۆمسیۆنێكی سێ كه‌سی له‌لایه‌ن حكومه‌ته‌كانی (بریتانیا، فه‌ره‌نسا، ئیتالیا)وه له قسته‌نتینه، داده‌نرێت، بۆ ماوه‌ی (6) مانگ گه‌ڵاڵه‌یه‌ك بۆ ئۆتۆنۆمی بۆ ئه‌و ناوچانه‌ی زۆربه‌یان كوردن، ئاماده ده‌كه‌ن.\nئه‌م به‌نده، هه‌ر له ده‌ستپێكدا ده‌یسه‌لمێنێ كه مافی چاره‌ی خۆنوسین بۆ نه‌ته‌وه‌ی كوردستان، نه‌سه‌لمێندراوه. به‌ڵكو لێی زه‌وت كراوه! لایه‌نی دوری ئامانجی كوردیشی له ئۆتۆنۆمیدا دیاریكردووه.. ئه‌مه‌یش به‌چه‌ندین مه‌رج!!.\nكه‌چی له هه‌مان په‌یمانی سیڤه‌ردا، به‌رۆشنی له‌ماده‌ی 88/دا، دانی ناوه به «ده‌وڵه‌تی ئازاد و سه‌ربه‌خۆ»ی ئه‌رمه‌نیه‌كاندا.\nسه‌رپه‌رشتی جێبه‌جێكردنی ئه‌و به‌ند و بڕیارانه‌ش سه‌باره‌ت به‌ئه‌رمه‌نه‌كان سپێردراوه‌ته ویلسنی سه‌رۆكی ئه‌مریكا، كه سنوری ئه‌رمینیا و توركیا دیاری بكات. له‌مه‌ش زیاتر، هاوپه‌یمانه‌كان بڕیاری ئه‌وه‌شیان بۆ ئه‌رمه‌نیه‌كان داوه، كه ئه‌گه‌ر رێكه‌وتنه‌كه كوت و مت وه‌كو خۆی جێبه‌جێ نه‌كرێ، هاوپه‌یمانان خۆیان هه‌نگاوی بۆ ده‌نێن.\nپێش په‌یمانی سیڤه‌ر، له‌سه‌ر به‌ڵێنی بلفۆر له 2/ی نۆڤه‌مبه‌ری 1917 وه‌زیری ده‌ره‌وه‌ی بریتانیا (ئارسه‌ر جێمس بلفۆر) به‌لێنی به‌جڤاتی جوله‌كان دابوو، كه نیشتمانێك بۆ گه‌لی جوله‌كه دابمه‌زرێنێ. بێگومان كێشه‌ی جوله‌كه‌ش، له كێشه چاره‌سه‌رنه‌كراوه‌كانی ناوچه‌كه بوو.. ئێستاش، جۆری چاره‌سه‌ركردنه‌كه و كاردانه‌وه‌كان له‌سه‌ری، مایه‌ی نه‌بوونی سه‌قامگیری ناوچه‌كه‌یه. ده‌ریش كه‌وت، كێشه‌یه‌ك نییه، بخرێته په‌راوێزی روداوه‌كان.. به‌ڵكو زیاتر له كێشه‌ی گه‌لانی دیكه‌ش، كرایه پێشه‌نی هاوكێشه‌كان!\nله به‌رامبه‌ر ئه‌رمینیادا، له ده‌ره‌وه‌ی په‌یمانی سیڤه‌ردا، له به‌رامبه‌ر به‌ڵێنی بلفۆردا، نیشتمانێك بۆ جوله‌كه چێ بكرێ.. به‌ڵام نه‌ته‌وه‌ی كورد، كه:\nـ ژماره‌ی له ئه‌رمینیا و جوله‌كه و فه‌له‌ستین، گه‌لـێ زیاتر بووه.\nـ روبه‌ری نیشتمانه‌كه‌ی، زۆر زۆر زیاتر بووه، له روبه‌ری نیشتمانی ئه‌و گه‌لانه.\nـ سه‌نگ و كاریگه‌ری كێشه‌كه‌ی، پێش كێشه‌ی ئه‌و گه‌لانه، له ناو هاوكێشه‌كانی سه‌ده‌كانی شانزده‌هه‌مه‌وه هه‌تا په‌یمانی سیڤه‌ر، هێنده بایه‌خی پێ دراوه، له په‌یماننامه‌كانی ئه‌رزرومه‌وه، بۆ زه‌هاو، تا ده‌گاته سایكس پیكۆ، زۆرتر باسی كورد و بزوتنه‌وه‌كانی كراوه. كه‌متر باسی بزوتنه‌وه‌ی ئه‌رمه‌ن، جوله‌كه، فه‌له‌ستین كراوه.\nـ زۆرترین ململانێ له‌سه‌ر كوردستان، له نێوان قه‌ڵه‌مڕه‌وه‌كانی عوسمانی، سه‌فه‌وی، قاچاری، روسی، بریتانی، فه‌ره‌نسی، كراوه.. كه‌متر له‌سه‌ر نیشتمانی گه‌لانی تر، رویداوه.\nكه‌چی، ده‌وڵه‌تانی كۆڵۆنیالیستی كۆن و نوێ، له بنچینه‌دا خوێندنه‌وه‌ی هه‌مه‌لایه‌نه‌یان بۆ ئه‌و هاوكێشانه نه‌بووه‌و بۆ رازی كردنی ده‌سه‌ڵاتدارانی عه‌ره‌ب و تورك و فارس.. هه‌تا راده‌یه‌ك ره‌چاوكردنی ئایینی مه‌سیحی ئه‌رمه‌نه‌كان و جووی جوله‌كه‌كان.. كێشه‌ی كوردیان خستۆته په‌راوێزه‌وه. كێشه‌ی ئه‌رمه‌نی و جوله‌كه‌یان له پێشه‌وه‌دا داناوه!!\nسه‌ره‌ڕای ئه‌و راستیانه‌ش، وه نه‌بێ له ماده‌ی 64 دا، كه ئۆتۆنۆمیه‌كه بۆ كورد دیاری كراوه، رێكو ره‌وان بڕیاریان لێدابێ و رێوشوێنی جێبه‌جێكردنیشی سه‌لمێندرابێ، نه‌خێر كوت و مت مادده‌ی 64 به‌م چه‌شنه‌ی خواره‌وه بڕیاری لێدراوه: ل: 103 (هه‌مان سه‌رچاوه ل: 103).\nئه‌گه‌ر له‌ماوه‌ی ساڵێكدا له جێبه‌جێكردنی ئه‌و په‌یمانه‌دا خه‌ڵكی كورد له نێو ئه‌و ناوچانه‌ی كه له ماده‌ی 62دا پێناسه كراوه، ده‌توانن به‌خۆیان روو له ئه‌نجومه‌نی كۆمه‌ڵه‌ی نه‌ته‌وه‌كان بنێن به‌شێوه‌یه‌ك نیشان بده‌ن كه‌وا زۆرینه‌ی دانیشتوانانی ئه‌و ناوچانه حه‌ز به جیابونه‌وه و سه‌ربه‌خۆیی خۆیان له توركیا ده‌كه‌ن، ئه‌وسا ئه‌گه‌ر ئه‌نجومه‌نه‌كه ئه‌وه‌ی هه‌ڵسه‌نگاند كه‌وا خه‌ڵكه‌كه توانای ئه‌و جۆره سه‌ربه‌خۆبوونه‌یان هه‌بێ، راسپارده بۆ مسۆگه‌ربوونی ده‌ربكا، لێره‌دا توركیاش به‌و راسپارده‌یه قایل بێ و ده‌سبه‌رداری هه‌موو مافه‌كان و ناولێنانی ناوچه‌كه ببێ.\nئه‌م ده‌قه.. سێ مه‌رجی قورسی تیایه، بۆ مافی كورد:\nیه‌كه‌م: ئه‌گه‌ر له ماوه‌ی ساڵێكدا كورد بتوانێ روو له ئه‌نجومه‌نی كۆمه‌ڵه‌ی نه‌ته‌وه‌كان بنێ.\nدووه‌م: كورد بیسه‌لێمنێ زۆرینه‌یان حه‌ز له جیابونه‌وه و سه‌ربه‌خۆیی له توركیا ده‌كه‌ن.\nسێهه‌م: ئه‌گه‌ر ئه‌نجومه‌نه‌كه هه‌ڵسه‌نگاندن بكات كه‌وا خه‌ڵكه‌كه توانای ئه‌و سه‌ربه‌خۆبوونه‌یان هه‌یه، راسپارده بۆ مسۆگه‌ركردنی ده‌ربكات.\nله‌و خاڵانه ئاڵۆزتر.. له كۆتاییدا به‌لێبراوی باسی ئه‌وه ناكات كه توركیا بۆی نییه ئه‌م په‌یمانه جێبه‌جێ نه‌كات.. به‌ڵكو ده‌ڵێ: لێره‌دا توركیاش به‌و راسپارده‌یه قایل بێ و ده‌ستبه‌رداری هه‌موو مافه‌كان و ناولێنانی ناوچه‌كه ببێ.\nكه ده‌گوترێ (توركیا-ش) به راسپارده‌كه قایل بێ، پاشگری (ش) بۆ توركیا، راسپارده‌كانیشی به‌ستۆته‌وه به قایل بوونی توركیا.. واتا: توركیا ئه‌گه‌ر رازی نه‌بێ، راسپارده‌كه جێبه‌جێ نابێ.. هه‌رواشی لێهات..\nئه‌گه‌ر.. بڕیاره‌كانی په‌یمانی سیڤه‌ر، له لایه‌ن توركیا و عێراقه‌وه، قابیلی ره‌ت كردنه‌وه نه‌بوون، ئه‌ی بۆچی جێبه‌جێ نه‌كراو بۆچیش.. په‌یمانه‌كه‌یان به رێكه‌وتنی لۆزان.. دوای سێ ساڵیش.. نه‌ك ساڵێك، گۆڕی؟!\nئه‌وه جگه له‌وه‌ی، سنوری جوگرافی كێشراوی ناو په‌یمانه‌كه، گه‌لـێ كه‌متر بوو له سنوری حه‌ڵاڵی كورد. به‌ئاشكراش ناوچه نه‌وتیه‌كه‌ی موسڵی لـێ دابڕێندرابوو.\nچاره‌نوسی په‌یمانی سیڤه‌ر، له‌ناو روداوه‌كانی دوای جه‌نگی یه‌كه‌م و سه‌رهه‌ڵدانی كه‌مال ئه‌تاتورك، له پاڵ توركیادا بوونی روسیای سۆسیالیستی، شه‌ڕو شۆڕی یۆنان و توركیا، بیر ناسیۆنالیستی – ملیتاریستی توركخوازیان به‌هێزتر كرد. كه كه‌مال ئه‌تا تورك به‌سه‌ر یوناندا سه‌ركه‌وت و هێزی بچوكی بریتانیاش ئه‌سته‌نبولی پێ نه‌پارێزرا» ئه‌م دۆخه‌ی بۆ توركیا ره‌خسا، كێ به‌ركێ سه‌ربازیه‌كه‌ی گۆڕی. بۆیه به‌ئاسانی، توانی په‌یمانی سیڤه‌ر، هه‌ڵبوه‌شێنێته‌وه و له 24/ی ته‌مموزی 1923، په‌یمانی لۆزان به‌دی بهێنێ. نه‌ك هه‌ر كورد، به‌ڵكو ئه‌رمه‌ن و فه‌له‌ستینیش كرانه پێخۆری به‌رژه‌وه‌ندییه نوێكانی زلهێزه‌كان و تازه هێزه‌كانی ئیقلیمی. (عێراق، توركیا، سوریا، ئێران).\nكه‌مال ئه‌تا تورك، كارامه‌ترین بازیكه‌ری ساڵانی سیڤه‌ر، بۆ كۆتایی سییه‌كان به‌دواوه‌یه. ده‌وڵه‌تێكی ناسیۆنالیستی توركی دامه‌زراند و روسیای لینینی به‌ناوی له ناوبردنی خه‌لافه‌ت و ده‌وڵه‌تی نیشتمانی – سیكولاریستیه‌وه، له‌خشته‌برد. له په‌یمانی لۆزانیشدا. وڵاتانی جیهان:\nبریتانیا، فه‌ره‌نسا، روسیای (ئۆكتۆبه‌ر – لینین) ژاپۆن، بولگاریا، رۆمانیا، یوكسلاڤیا، به‌ڵكو یۆنانیش بۆ توركیایان مۆر كرد. به‌مه‌ش، له رۆژهه‌ڵاتی ناوه‌ڕاستدا به‌هێزترین پێگه‌ی سیاسی ئه‌و سه‌رده‌مه بۆ توركیا دابینكرا. له‌وه به‌دواوه كورد، رووبه‌ڕووی یه‌كێك له ترسناكترین قۆناغی سیاسی بوه‌وه.. ئه‌ویش قۆناغی روبه‌ڕووبونه‌وه له‌گه‌ڵ ده‌سه‌ڵاتی ناسیۆنالیستی دواكه‌وتوودا، كه ته‌نها به‌رواڵه‌ت نه‌ریته دێرینه‌كه‌ی گۆڕدرا، ئه‌گینا ره‌گه‌زه مێژووییه‌كانی ئه‌م سیسته‌مه ناسیۆنالیستانه، به‌هۆی نه‌بوونی شۆڕشی پیشه‌سازی – دیموكراسیه‌وه، هه‌ر له‌سه‌ر بنجی ئه‌ندێشه‌ی سه‌ده‌كانی ناوه‌ڕاستی روان. بۆیه، سه‌ده‌ی بیسته‌م، بوو به‌شانۆی خوێناویترین سه‌ده‌ی خه‌باتی رزگاریخوازانه‌ی كوردستان، له به‌شه‌كانی كوردستاندا، تائێستاش به‌رده‌وامه!!\nله‌گه‌ڵ هه‌موو ئه‌و راستیانه‌شدا، تائێستا وه‌كو په‌یمانی نێوده‌وڵه‌تی، په‌یمانی سیڤه‌ر، یه‌كه‌مین دیكومێنتی نێوده‌وڵه‌تیه مافی كورد و ئه‌رمه‌ن و گه‌لانی دیكه‌شی سه‌لماندبێ. ئه‌و گه‌لانه‌ی به حوكمی په‌یوه‌ندی ستراتیژی زلهێزه‌كانی جیهان و سیسته‌می سه‌رمایه‌داری وڵاتانی رۆژهه‌ڵاتی ناوه‌ڕاست كه پاشكۆی كۆڵۆنیالیستی بوون، تا ئه‌م سه‌رده‌مه‌ش، كورد قوربانی نه‌بوونی جیهانبینینێكی نوێن.. له لایه‌ن زلهێزه‌كانه‌وه، به نه‌ته‌وه یه‌كگرتوه‌كانیشه‌وه.. بۆ چۆنیه‌تی چاره‌سه‌ركردنی كێشه‌ی گه‌لانی ژێرده‌سته.. به‌ره‌و دیموكراسی و مافی چاره‌ی خۆنوسین!


دەستگیركردنی 20 كەس لە كاربەدەستانی كۆماری ئیسلامی بە تۆمەتی گەندەڵیی ماڵی – زاگرۆس پۆست\nماڵەوە / ئێران / دەستگیركردنی 20 كەس لە كاربەدەستانی كۆماری ئیسلامی بە تۆمەتی گەندەڵیی ماڵی\nدەستگیركردنی 20 كەس لە كاربەدەستانی كۆماری ئیسلامی بە تۆمەتی گەندەڵیی ماڵی\nسێ شه‌ممه 9 كانونی یه‌كه‌م 2014\tئێران, هەواڵ 54 جار خوێنراوه‌ته‌وه\nوەزیری ئیتلاعاتی كۆماری ئیسلامی باس لە دەستگیر كردنی 20 كەس لە بەڕێوەبەرانی سەردەمی دەوڵەتی ئەحمەدی نژاد لە پەیوەند لەگەڵ “گەندەڵیی ماڵی” دەكات.\n“مەحمود عەلەوی” وەزیری ئیتلاعاتی كۆماری ئیسلامی بە ماڵپەڕی حكومەتیی “ئیرنا”ی راگەیاندووە، 20 كەس لە كاربەدەستان و بەڕێوەبەرانی دەوڵەتی ئەحمەدینژاد لە پەیوەند لەگەڵ گەندەڵیی ماڵی لە ساڵی 1389ی ساڵی 1391ی هەتاویی دەستیگر كردووە.\nناوبراو لە درێژەدا وتوویەتی، ئێستاكە تەنیا 3 كەس لەو 20 كەسە لە زینداندان و 30 كەسی دیكەش بە مەبەستی وتووێژ و باس كردن لەسەر رۆڵ و نەقشیان لەسەر گەندەڵەیە ماڵیەكان بزانین.\nناوبراو باسی لەوە كردووە، كە ئەو پارەی كە 20 كەسە دزیویانە هەموویان گەڕاونەتەوە بە وتەی ئەو بۆ “بەتولماڵ”.\nگرنگترین كەس لەو پەیوەندەدا دەستی هەبووە، محەمەد رەزا رەحیمی، جێگیری یەكەمی سەرۆك كۆماری پێشوویی كۆماری ئیسلامیە.\nئەم وتانەی وەزیری ئیتلاعاتی كۆماری ئیسلامی لەحاڵێكدایە، كە رۆژی 15ی سەرماوەز واتە 2 رۆژ پێش ئێستا “عەلی تەیب نیا” وەزیری كاروباری ئابووریی و دارایی باسی لە ئاشكرا بوونی گەندەڵیەكی 12 هەزار میلیارد تمەنی كردبوو و وتبووی: بەشێكی زۆر لەو بڕە پارەیە گەڕاوەتەوە بۆ خەزێنەی دەوڵەت.


کۆبوونەوەکانی جنێف بۆ پرسی سوریا بێ کورد دەستپێدەکەنەوە\n03:49 - 20/05/2020\nکۆبوونەوەکانی جنێف بۆ پرسی سوریا بێ کورد دەستپێدەکەنەوە\nکۆبوونەوەکانی جنێف بۆ چارەسەرکردنی قەیرانی ٩ ساڵەی سوریا دەستپێدەکاتەوە کە ساڵی ڕابردوو لە چوارچێوەی کۆبوونەوەکاندا کۆمیتەی دەستووری بنەڕەتی سوریادا ئامادەکرابوو.\nگایر پیدیرسین نوێنەری تایبەتی نەتەوە یەکگرتووەکان بۆ کاروباری سوریا ڕایگەیاند، نەتەوە یەکگرتووەکان بۆ چارەسەرکردنی قەیرانی سوریا و کۆبوونەوەی لایەنەکانی شەڕی سوریا ئامادەیە.\nپیدیرسین پێویستە لایەنەکان کە بەشدارن کە کۆمیتەی دەستووری بنەڕەتی سوریادا، لە جنێف جارێکیتر کۆببنەوە و ئەو پێشنیارانەشی ڕەتکردەوە کە بەهۆی ڤایرۆسی کۆرۆناوە کۆبوونەوەکان بە ڤیدیۆکۆنفڕانس ئەنجام بدرێن، لەبەرئەوەی کێشەی سوریا پێویستە بە دانوستان و کۆبوونەوەی راستەوخۆی لایەنەکانە.\nنوێنەری تایبەتی نەتەوە یەکگرتووەکان بۆ کاروباری سوریا باسی ئەوەی کرد کە بێمتمانەییەک لەنێوان لایەنە سەرەکیەکانی کێشەی سوریادا دروست بووە و لە شاری ئیدلب کە وەک دوایین قەڵای ناکۆکی لەسەر لەقەڵەمدەدرێت، شەڕ بەردەوامە و داوای لە وڵاتانی ئەمریکا و ڕووسیا کرد کە پشتگیری لە هەوڵەکانی نەتەوە یەکگرتووەکان بۆ کۆتاییهێنان بە قەیران و نزیککردنەوە لایەنەکانی سوریا بدەن.\nدانوستانەکانی پرسی دروستکردنی کۆمیتەی دەستووری بنەڕەتی سوریا و ئەندامێتی ١٥٠ کەس لەنێوان ڕژێمی سوریا و لایەنە ئۆپۆزسیۆنەکانی ئەو وڵاتە و نوێنەری ولاتە زلهێزەکانی جیهان دوای چەندین مانگ لە مانگی تشرینی یەکەمی ساڵی ڕابردوو کۆتایی هات.\nهەوڵدرا ڕژێمی سوریا و لایەنە ئۆپۆزسیۆنەکان و نزیکەی ٥٠ وڵاتی ئەندام لە نەتەوە یەکگرتووەکاندا، لە ڕێگەی دەستوورێکی نوێ کۆتایی بە قەیرانە ٩ ساڵیەکەی سوریا بهێنن. قبوڵکردنی لیستی ئەندامانی کۆمیتەی دەستووری بنەڕەتی کە لە کەسایەتی ئۆپۆزسیۆن، سەرۆک عەشیر و ژنان و کەسایەتی لایەنگری ڕژێم پێک دێت، بە هۆی تێبینیەکانی ڕژێمی سوریا ٢٠ مانگی خایاندبوو.\nئایا کۆمیتەی دەستووری بنەڕەتی سوریا بێلایەنە؟\nکریستین هیلبیرگ گەورە پسپۆڕی کاروباری سوریا بۆ ماڵپەڕێ دوێچەڤێلای ئەڵمانیا باسی لە پێکهاتەی کۆمیتەی دەستووری بنەڕەتی سوریا کرد و ڕایگەیاند، کۆمیتەی دەستووری بنەڕەتی سەربەخۆ نییە ، بەهۆی ئەوەی دەوڵەتی تورکیا کاریگەری تەواوی لەسەر کۆمیتەکە هەیە، ڕێگەی نەداوە ئەندامی کورد لە کۆمیتەکەدا هەبێت. هەروەها لە لایەکی ترەوە ڕووسیاش ڕێگەی بە هەندێک گروپی دژی ڕژێمی سوریا نەداوە کە لە کۆمیتەکەدا بەشدار بن. ئەمەش وایکردووە کە کۆمیتەکە سەربەخۆ نەبێت و نەتوانێت کارەکانی جێبەجێ بکات.\nلایەنەکانی ڕۆژئاوا دان بە کۆمیتەکەدا نانین\nساڵێ ڕابردوو لە کاتی ڕاگەیاندنی کۆمیتەی دەستووری سوریا ٣٠ لایەنی ڕۆژئاوای کوردستان ڕاگەیانڕاوێکیان بڵاوکردەوە و باسی ئەوەیان کرد "ئەو قسانە دوای ئەوە دێت، کە تورکیا، رووسیا و ئێران لە لوتکەی سێقۆڵیدا لە ئەنقەرە بڕیاریاندا کۆمیتەی نووسینەوەی دەستوور لە زووترین کاتدا دەست بەکارەکانی بکات. ئەوە نیشانی دەدات ئەو لایەنانەی رێککەوتون و بەو ئەنجامە گەیشتون لایەنی سوری نین، بەڵکو لایەنی تورک و روس و ئێرانین. ئەوانەش هەوڵ دەدەن چارەسەرییەکی سیاسی بەپێی بەرژەوەندیی خۆیان لە سوریا رووبدات، نەک لەسەر بنەمای ئامانج و داخوازی گەلی سوریا و بۆیەش ئێمە کۆمیتەکە بە هەموو شێوەیەک ڕەتدەکەینەوە و پابەندی بڕیارەکانی نابین."\nبێ کورد قەیرانەکە چارەسەر دەبێت؟\nڕۆژئاوا و باکووری سوریا خاوەنی زیاتر لە ٧٥ هەزار شەرڤانن. لە لایەن هاوپەیمانی نێودەولەتی و بە تایبەتی ئەمریکاوە پشتگیری لێدەکرێت. خاوەنی ژمارەیەکی زۆر لە چەکی قوڕس و پێشکەوتووە.


منداڵ چۆن بەسەر ترسەكەی زاڵ دەبێت | ته‌كنه‌لۆژیای زانیاری\nئارامگرتن و ناچارنەكردنی منداڵەكە بۆ ئەوەی ڕووبەڕووی ترسەكە ببێتەوە، مەگەر خۆی بیەوێت، بەخێوكاران نابێت هەوڵبدەن منداڵەكە ڕووبەڕووی ترسەكە بكەنەوە، ئەگەرچیش ترسێكی زۆر سادەو بچووك بێت، دەبێت ئەمە بەهەند وەربگیرێت لەلای منداڵ، هەروەها ناشبێت زیاد لە پێویست گرنگی بەو ترسە بدرێت، بۆ ئەوەی ئاستی ترسەكە زیاد نەكات.\nگەڕان بەدوای هاوشێوەی ترسەكان، زۆرجار منداڵ لە فیلم كارتۆنێك ترساوە، كەچی دەبینین لە ماڵدا لە زۆر شتی تر دەترسێت، ئەمە لە ئەنجامی ئەوەوەیە كە منداڵەكە ترسەكانی تێكەڵ كردووە، لە بڕوای ئەو شتی تریش وەك فیلم كارتۆنەكەیە.\nپێدانی هەندێك بەرپرسیارەتی یان كۆنترۆڵكردن؛ بۆ نموونە منداڵێك لە تاریكی دەترسێت، پێویستە ئەو كاتانەی دەیەوێـت بخەوێت رووناكیەكەی ژوورەكەی كەمبكەینەوە، جۆرێك لەتاریكی بۆ دروست بكەین، بۆ ئەوەی خۆی لەناو بارودۆخەكەدا ببینێتەوە. ئەمە بەو مانایە نا كە ژوورەكەی بەیەكجاری تاریك بكەین، بەڵكو گڵۆپێكی كەم رووناكی بۆ دابنێین.\nخستنە بەردەستی هەندێ ئامراز، بۆ ئەوەی بتوانێ خۆی ترسەكان بگۆڕێت، بۆ نموونە پێكەوە سەیری تەلەفزیۆن یان ئەتاری یان مۆبایل بكەن كە شتێكی تێدا بێت ئەو ترسی لێ هەبێت، بەڵام مۆبایلەكە لە دەستخۆی بێت بۆ ئەوەی بتوانێ یارییەكە لابدات، وەك ئاماژەیەك بۆ زاڵبوون بەسەر ترسەكە، یان كۆنتڕۆڵی تەلەفزیۆنەكەی لەدەست بێت خۆی بیگۆڕێت و بیكوژێنێتەوە، ئەمەش وەك ئاماژەیەك بۆ زاڵبوون بەسەر ترسەكە.\nپاڵپشتیكردنی منداڵەكە بە هاندان و قسەی ئەرێنی، نەوەك شكاندنەوەو چاو لێ سوركردنەوە.\nروونكردنەوەی حاڵەتەكان هەندێ منداڵ لە چوون بۆ قوتابخانە دەترسن، پێویستە بەخێوكاران چۆن بۆ قوتابخانەو رەوشی ناو قوتابخانەو كاروبارەكانی بۆ روون بكەنەوە، بۆ ئەوەی زانیاری لەسەر هەبێت، لەگەڵیشیدا یەكەم رۆژ بچن بۆ قوتابخانە.\nهۆكارەكانی ترس لە منداڵ …\nدیاری هۆكارەكانی ترس لەلای منداڵ بەگوێرەی تەمەن و قۆناغی منداڵەكە دەگۆڕێت، هەر تەمەنەو لە چەند شتێك دەترسێت، بۆ نموونە ئەم تەمەنانەی خوارە ترسەكانیان بریتین لە:\nیەكەم/ سەرچاوەكانی ترسی منداڵ لە تەمەنی شیرەخۆریدا:\nپەیكەرو هەیكەلێكی گەورەی جووڵاو.\nدووەم/ هۆكارەكانی ترس لە منداڵان لە تەمەنی پێش چوونە قوتابخانە:\nئاژەڵان بۆ نموونە سەگ.\nدەنگە دەنگ لە شەوان.\nترساندن بە دزو جن و شتی تر.\nسێیەم/ سەرچاوەكانی ترسی منداڵان لە قوتابخانە\nمامۆستای تووڕەو هەڵچوو.\nبەرنامەو هەواڵی ترسناك لە تەلەفزیۆن.\nرووداوە سروشتییەكان وە (باوبۆرانێك زۆر، گەردەلول…)\nزیندەوەرو هەندێ باڵندە.\nنەخۆشی، باری تەندروستی، دكتۆر، مردن.\nترس لە سەرنەكەوتن یان رەتكردنەوەی لەلایەن دەوروبەر.\nدەروونناس : سامان سیوەیلی\nترس, تەکنەلۆژیای زانیاری, چۆن, زاڵ, منداڵ


بله‌زترين ئینته‌رنێتی 5G جيهان مه‌نده‌هۆشكر - رۆژناما بنگەهێ لالش\nتشرینی یه‌كه‌م 22, 2019\nشاندەكێ رێڤەبەریا كاروبارێن ئایینێ ئیسلامێ ل دهۆك سەرەدانا بنگەهێ لالش كر\nشانده‌كێ بنگه‌هێ لالش سه‌ره‌دانا باژێرڤانيا خانكێ كر\nوەزیرێ خووندنا بلند: هەزار و 579 قوتابيێن دی ل زانکۆ و پەیمانگەهان هاتنه وەرگرتن\nچالاكڤانه‌كێ ئێزدى خەلاتێ جیهانی “ئورۆرا” وه‌رگرت\nهاريكارى لسه‌ر 100 قوتابيان هاتنه به‌لاڤكرن\nبله‌زترين ئینته‌رنێتی 5G جيهان مه‌نده‌هۆشكر\nالتاريخ: ئایار 19, 2019\nكۆمپانیای ڤێرزۆن نوێترین تاقیكردنه‌وه‌ی له‌سه‌ر سیسته‌مه نوێیه‌كه‌ی ئینته‌رنێت ئه‌نجامدا كه تاقیكردنه‌وه‌كه بوو به جێگای سه‌رسامی خه‌ڵكی، چونكه ئاستێكی سه‌رسووڕ‌ێنه‌ری تێپه‌ڕاند.\nبه‌گوێره‌ی هه‌واڵێك كه له ماڵپه‌ڕی “techradar” دا بڵاو كراوه‌ته‌وه و باس له تاقیكردنه‌وه‌كه‌ی ڤێرزۆن ده‌كات و ئاماژه‌ی پێ داوه، دوای ئه‌وه‌ی كۆمپانیای ڤێرزۆن توانی بۆ یه‌كه‌م جار سیسته‌می ئینته‌رنێتی 5G دروست بكات له دنیادا، ئه‌مرۆ یه‌كشه‌م 19ی ئایار، تاقیكردنه‌وه‌ییه‌كی له‌سه‌ر ئه‌نجامدا له شیكاگۆ كه ته‌نیا له یه‌ك چركه‌دا توانی 1.4 گێگابایت تێپه‌ڕێنێت.\nئه‌وه‌ی جێگای سه‌رسامییه ئه‌وه‌یه كه تا ئێسته‌یش جگه له چه‌ند وڵاتێك زۆربه‌ی زۆری وڵاتانی تر سیسته‌می 4G به‌كارده‌هێنن كه ئه‌م سیسته‌مه له چركه‌یه‌كدا ته‌نیا 50 مێگابایت تێده‌په‌ڕێت، ئه‌مه جیاوازییه‌كی یه‌كجار زۆری هه‌یه له‌گه‌ڵ سیسته‌مه نوێیه‌كه كه ده‌گاته گێگابایتێك و نیو.\nڤێرزۆن كۆمپانیایه‌كی ئه‌مه‌ریكییه كه تایبه‌ته به دروست كردنی ئامێره ته‌كنه‌لۆجیایه بێته‌له‌كانه، ئه‌م كۆمپانیایه له چواری نیسان/ئۆكتۆبه‌ری 2000 دامه‌زراوه له “نیو جێرزی” له ئه‌مه‌ریكا كه ئێسته یه‌كێكه له‌و كۆمپانیایانه‌ی له ساڵی 2017 نزیكه‌ی 149 ملیۆن دۆلاری ئه‌مه‌ریكی قازانج كردووه و بووه‌ته یه‌كه‌م كۆمپانیا كه ئینته‌رنێتی 5G دروست بكات.\nالسابق: داوى بريارا حکوومەتێ دەربارەی ئينانا تمبێلان\nالتالى: خێزانه‌ك زێده‌ترى نیڤ كیلۆگرامێن زێرى دبينت\nمۆتۆرولا پێشكه‌فترین مۆبایل ئێخسته بازارى\nتشرینی یه‌كه‌م 08, 2019\nفەیسبووک و واتسئاپ نامێن نهێنی يێن بکارهێنەران ددەنە پۆلیسان\nکۆمپانیا apple کۆمەكا مۆبایلێن نوو نمایشکرن\nتشرینی یه‌كه‌م 21, 2019


H. Cummings - Soccer - Yariga - Results, fixtures, tables and statistics\n2018 ئێرسکواکس خوئ 1875 21 21 0 1 0 0 3 0 1\n2017 ئێرسکواکس خوئ 0 0 0 0 0 0 0 0 0 0\n2016/2017 Alajuelense PRD 750 9 9 0 2 1 0 0 0 0\n2015/2016 Alajuelense PRD 1278 15 15 0 1 0 1 6 1 1\n2015 سانتا فێ PRA 995 12 11 1 1 6 0 2 0 1\n2014 خوان ئاوریچ PRD 1075 18 14 4 6 9 0 3 0 1\n2013/2014 Árabe Unido LPF 766 9 9 0 1 0 0 3 0 1\n2012/2013 Árabe Unido LPF 1807 21 21 0 1 13 0 6 0 0\n2010/2011 Árabe Unido LPF 1020 11 11 0 0 0 0 0 0 0\n2010 Árabe Unido LPF 930 11 10 1 1 0 0 0 0 0\nگشتیی 10496 127 121 6 14 29 1 23 1 5\nWed 21/11/18 FRI پەنەما 1 - 2 ئێکوادۆر بینینی ڕووداوەکان زانیاری زیاتر لەسەر ئەم یارییە\nSat 17/11/18 FRI هۆندوراس 1 - 0 پەنەما بینینی ڕووداوەکان زانیاری زیاتر لەسەر ئەم یارییە\nSun 28/10/18 MLS سیاتێل ساوندێرس 2 - 1 ئێرسکواکس بینینی ڕووداوەکان زانیاری زیاتر لەسەر ئەم یارییە\nTue 16/10/18 FRI کۆماری کۆریا 2 - 2 پەنەما بینینی ڕووداوەکان زانیاری زیاتر لەسەر ئەم یارییە\nFri 12/10/18 FRI یابان 3 - 0 پەنەما بینینی ڕووداوەکان زانیاری زیاتر لەسەر ئەم یارییە\nSun 07/10/18 MLS ئێرسکواکس 1 - 3 نیویۆرک رب. بینینی ڕووداوەکان زانیاری زیاتر لەسەر ئەم یارییە\nSun 30/09/18 MLS هۆوستن داینامۆ 3 - 2 ئێرسکواکس بینینی ڕووداوەکان زانیاری زیاتر لەسەر ئەم یارییە\nSat 22/09/18 MLS Los Angeles FC 2 - 0 ئێرسکواکس بینینی ڕووداوەکان زانیاری زیاتر لەسەر ئەم یارییە\nThu 20/09/18 MLS ئێرسکواکس 3 - 4 Atlanta United بینینی ڕووداوەکان زانیاری زیاتر لەسەر ئەم یارییە\nSun 12/08/18 MLS کۆلۆرادۆ ڕاپیدس 2 - 1 ئێرسکواکس بینینی ڕووداوەکان زانیاری زیاتر لەسەر ئەم یارییە\nSun 05/08/18 MLS دالاس 1 - 3 ئێرسکواکس بینینی ڕووداوەکان زانیاری زیاتر لەسەر ئەم یارییە\nSun 29/07/18 MLS ئێرسکواکس 0 - 0 ڕیاڵ ساڵت لەیک زانیاری زیاتر لەسەر ئەم یارییە\nThu 26/07/18 MLS ئێرسکواکس 0 - 1 سیاتێل ساوندێرس بینینی ڕووداوەکان زانیاری زیاتر لەسەر ئەم یارییە\nSun 22/07/18 CLF مانچێستەر یونایتد 0 - 0 ئێرسکواکس زانیاری زیاتر لەسەر ئەم یارییە\nSun 08/07/18 MLS پۆڵاتلاند تیمبێرس 2 - 1 ئێرسکواکس بینینی ڕووداوەکان زانیاری زیاتر لەسەر ئەم یارییە\nThu 28/06/18 WOC پەنەما 1 - 2 تونیسیا بینینی ڕووداوەکان زانیاری زیاتر لەسەر ئەم یارییە\nSun 24/06/18 WOC ئینگلتەرا 6 - 1 پەنەما بینینی ڕووداوەکان زانیاری زیاتر لەسەر ئەم یارییە\nCONCACAF Gold Cup پلەی دووەم 1x 2013\nCopa Centroamericana پلەی دووەم 1x 2017 Panama\nPrimera División پلەی دووەم 1x 2014\nPrimera División پلەی دووەم 1x 2015/2016 Torneo de Verano\nLPF پاڵەوان 1x 2010\nCopa Colombia پلەی دووەم 1x 2015\nSuperliga پاڵەوان 1x 2015\nکۆپا سودائەمریکانا پاڵەوان 1x 2015\n14/02/17 Alajuelense Earthquakes نەزانراو\n01/01/16 Santa Fe Alajuelense نەزانراو\n01/01/15 Juan Aurich Santa Fe نەزانراو\n01/01/14 Árabe Juan Aurich نەزانراو\n25/01/11 Árabe River Plate خواستن\nفرانسۆیس ئافۆلتێر 27\nY. Quintana 22\nE. Calvillo 20\nC. Wehan 24\nد. هۆیسن 27


یەکەم دانیشتنی پەرلەمانی نوێی عێراق لە 9 ی مانگی یەک دەستپێدەکات\nسەرۆکی عێراق بەرهەم ساڵح ڕۆژی پێنجشەممە ڕایگەیاند پەرلەمانی عێراق لە 9ی مانگی یەک دەستدەکات بە یەکەم خولی دانیشتنی لەو کاتەوەی یاسادانەران لە هەڵبژاردنەکەی مانگی 10دا دەنگیان هێنا. لەو هەڵبژاردنەدا لایەنی موقتەدا ئەلسەدر براوەی سەرەکی بوو.\nلە ساڵی 2003وە لەو کاتەوەی هاوپەیمانان بە ڕابەرایەتی ئەمەریکا دیکتاتۆری پێشوو سەدام حسێنیان لەسەر دەسەڵات لادا، لە عێراقێکی فرە لایەن و فرە نەتەوەدا، پێکهێنانی حکومەت هەمیشە گفتوگۆیەکی ئاڵۆز بووە.\nبەرهەم ساڵح لە بەیاننامەیەکدا گوتی " فرمانی کۆماریم واژۆ کرد تا ئەنجومەنی نوێی نوێنەران ڕۆژی یەکشەممە 9ی مانگی یەکی ساڵی 2022 کۆبوونەوەی خۆی بکات. بەو هیوایەی ئەم هەنگاوە ببێتە مایەی پێکهێنانی حکومەتێکی بە توانا و کاریگەر بۆ بەدەستهێنانی مافی نیشتمانی و پاراستنی بەرژەوەندی و سەروەرییەکانی عێراق و دابیکردنی خزمەتگوزارییەکان بۆ گەلی عێراق و بشبێتە مایەی چاکسازی ڕیشەیی و هەروەهاش عێراقێکی سەقامگیر و گەشەکردوو."\nبەتەمەنترین کەس لەو 329 یاسادانەرەی کە هەڵبژێردراون سەرۆکایەتی دانیشتنەکە دەکات، پەرلەمان 30 ڕۆژی ڕۆژی هەیە تا سەرۆکێک هەڵبژێرێت و ئەو سەرۆکە سەرۆک وەزیرێک دەستنیشان دەکات و ڕایدەسپێرێت بۆ پێکهێنانی حکومەت لە ماوەی 30 ڕۆژدا.\nژمارەیەک لە شارەزایان و چاودێرانی سیاسی چاوەڕوان دەکەن حکومەتی نوێی عێراق لە مانگی سێ پێکبێت.\nلایەنی سەدر براوەی سەرەکی هەڵبژاردنەکان بوو و لە کۆی 329 کورسی پەرلەماندا 73 کورسی بەدەستهێناوە.\nهاوپەیمانی فەتح، کە بە باڵی سیاسی حەشدی شەعبی سەر بە ئێران دادەنرێت، تەنها 17 کورسی بەدەستهێنا کە ئەمەش زۆر کەمترە بەبەراورد لەگەڵ 48 کورسی پەرلەمانی پێشوو ، ڕابەرەکانی ئەنجامەکانی هەڵبژاردنیان ڕەتکردووەتەوە.


کەریم بن زیمە باسی خۆویستی کریستیانۆ رۆنالدۆ دەکات\nلەلایەن کارۆخ ڕواندزی لە 2017/11/13 ئیسپانیا, تۆپ\nلە تازەترین لێدوانیدا بۆ میدیاکان، کەریم بن زیمە هێرشبەری فەرەنسی یانەی ریال مەدرید پەیوەندی لە نێو یاریگا لەگەڵ ڕۆنالدۆ کرد و یاریزانە پورتوگالییەکەی بە خۆویست وەسف کرد.\nبن زیمە لە لێدوانێکدا بۆ ڕۆژنامەی (ماڕکا)ی نزیک لە یانەی شاهانە گوتی ” ڕۆناڵدۆ یاریزانێکی خۆویستە، زیاتر تۆپی بۆ خۆی دەوێت، بەڵام ئەو کارە نیگەران و هەراسانم ناکات، لەبەر ئەوەی ئەو بۆ یانەی ڕیاڵ مەدرید سوودی زۆری هەیە، لێرە لە ئیسپانیا یاری کردن هەرگیز ئاسان نییە، بەڵکو زۆر سەختە، هاندەران تەنها چاوەڕێی باشترت لێ دەکەن، بۆیە فیکەی ناڕەزایی لەسەر ئاستی ئەستێرەکان هەمیشە دەبیسترێت، سەرەڕای ئەوەی ڕۆڵی سەرەکی ئەوان دەبێت هاندان و پشتگیری کردنی یانەکە بێت.\nدەربارەی زێدان، بن زیمە ستایشی راهێنەرەکەی کرد و گوتی سوپاسی ئەو متمانەیە زۆرەی دەکەم کە بە منی بەخشیوە، دواتر ستایشی کیلیان مباپی ئەستێرەی یانەی پاریس سان جیرمانی کرد و گوتی ئەو یاریزانە سەرسامم دەکات، گەنجە و زۆر چالاکە و هەر کاتێک تۆپ دەکەوێتە ژێر قاچەکانی چاوەڕێی جووڵەیەکی تازە و جوانی لێ دەکرێت.\nئاشکرایە بن زیمە کە تەمەنی 29 ساڵە لەم وەرزەدا ڕووبەڕووی ڕەخنەی توندی هاندەرانی یانەکە و شیکەرەوە وەرزشییە جیهانییەکان بووەتەوە، بەوەی لەم وەرزە کەترین گۆڵی تۆمار کردوە و زۆرترین هەلی گۆڵکردنیشی لە کیس داوە.\nبن زیمە، ڕۆناڵدۆ\nبابەتی پێشووبارسێلۆنا چاوەرێی تۆمار کردنی ڕیکۆردێکی مێژوویی دەکات\nبابەتی دواتر کاپێلۆ پشتیوانی لە ئەنشیلۆتی دەکات بۆ پۆستی راهێنەرایەتی ئازووری


شەیتان ناوبژیکەرتان بێت ..! – لڤین پرێس\nگفتوگۆ و ململانێی بکەر و کارەکتەرە سەرەکییەکانی فەوتی بزوتنەوەی گۆڕان و ( مردنی کاک نەوشیروان )٭، کەوتونەتە قاچ لێکاڵان و گەیشتونەتە بنبەست، ئەوان لە قۆناغی تەسفیە و دەرکردنی هاوڕێکانیان و تەسلیمبون بە ئەجندای دوژمنانی فکری کاک نەوشیرواندا، لە شەڕکردن بۆ دەستکەلایی هێزە نەیارەکان، بەیەکەوە بون، هەماهەنگ بون .\n– لە گواستنەوە و بە شەخسەنە کردنی موڵک و ماڵی بزوتنەوەکەدا.\n– لە دنەدان و هاندان و تێوەگلانی کوڕەکانی کاک نەوشیروان بۆ دژایەتیکردنی هاوڕێکانی خۆیان و دەرپەڕاندنیان.\n– لە تەرەفگیری و پەیوەندی ژێربەژێر و پوڵ و پۆست وەرگرتن و هەرجارە و چونە ژێر سەفقەیەکی نهێنی نێوان دەباشان و سەری رەشدا.\n– لە سەرمەستی و پەلەکردن و گفتوگۆی رێکەوتنی کابینەی نوێی حکومەت و چونە ژێرباری ئەو عاقڵبونەی خواستی ( پ د ک ) بوو.\n– لە جێبەجێکردنی مەرجەکانی پارتیدا و نوسینەوەی رەشنوسی یاسای سەرۆکایەتی هەرێم و لۆبیکردن و بەهانە هێنانەوە و دەنگدان و تێپەڕاندنیا.\n– لە بەهەڵەداوان چونە ناو شەراکەتی حوکمداری بنەماڵە سیاسییەکان و خۆپاڵاوتن و پۆست وەرگرتندا.\n– لە هەڵبژاردنی بێدەنگ بون بەرامبەر دەستکەوت و بەرژەوەندی شەخسی و حیزبیدا.\n– لە هاوبەشی و هاوڕێیەتی و سەرکزکردن لەگەڵ کاربەدەستە گەندەڵەکانی ناوخۆ و دەرەوەی بزوتنەوەکەدا.\n– لە دروستکردن و بەردەوامی ئەو پاشاگەردانیەی رێکخستن و بێ دیسپلینی و وێرانەیی ژور و مەکۆ و بازنە و رایەڵەکانی بزوتنەوەکەدا .\n– لە فسکەفسک و کۆبونەوەی نهێنی بۆ هەڵوەشاندنەوەی میدیای گۆڕان، کە خواست و ویست و بڕیار و کاری نەوشیروان مستەفا بوو .\n– لە هاوکاری و دامەزراندنی میدیای تایبەت بە وەرەسەی نەوشیروان مستەفادا .\n– لە وێڵکردنی بیری سیاسی و مێژوی کاری سیاسی وشۆڕشگێرانەی ئاشکرای نەوشیروان مستەفا و برەودان بە رەوتی پێچەوانە .\n– لە نوسین و گێڕانەوەی حیکایەتی درۆ، بۆ تۆمەتبارکردنی نەوشیروان مستەفا بەوەی کە حەز و ویست و کرداری خۆی بوە کە کارگە و ئاپارتمان و زەوی غاباتی زەرگەتە و تەنانەت بینایەی مەکۆ و بازنەکان بێتە موڵکی شەخسی خۆی، کە بەهۆیەوە تەواوی ژیانی سیاسی و پێشمەرگایەتی ئەو زاتەیان خستە ژێر پرسیاری خەڵک و مێژوەوە.!!\n– لە جیاکردنەوەی کۆمپانیای وشە و بزوتنەوەی گۆڕان و یەکلایکردنەوەی یەکەمیان بۆ وەرەسەی کاک نەوشیروان.\n– لە بەرجەستەکردنی دەسەڵاتی وەرەسەکانی کاک نەوشیروان لە ناوەندی بڕیاردانی بزوتنەوەکەدا، هاندانی زیاتریان بۆ پتەوکردنی سەنگ و پێگەی حیزبی و سیاسی و شانازیکردن بەو پەیوەندیانەی کە لەگەڵ ئەملاولای نەیارەکان و دوژمنەکانی فکری نەوشیروان مستەفادا ئەیانبەست و بەردەوام ئەبون .\n– لە بێدەنگ بون و سازشکردن لەسەر مافی یاسایی، مرۆیی و مێژویی نەوشیروان مستەفا، کە ماوەیەکی کەم و پێش مردنی، دەزگا فەرمیەکان ودادگاکانی حکومەتی هەرێم وەک تیرۆریستێکی راکردو لەیاسا ناساندیان و فەرمانی گرتنیان بۆ دەرکربو .\n– لە نەمانی دلسۆزی و وەفا و خۆشەویستی هاوڕێیانە و دروستکردنی بێمتمانەیی، نەمانی خوڵق و ئاکار و رەوشتی سیاسی و کۆمەڵایەتی و رێکخراوەیی … هتد\nهەمو ئەوانەی سەرەوە و ئەوان هەر پێکەوەبون و هەماهەنگ بون، بەڵام ماوەیەکە و لەسەر ئەو تاوانانەی پێکەوە کردویانە سەنگەریان لێکگرتوەو یەکتری پێ تاوانبار ئەکەن !!\nهەڵەیەکی گەورەیە ئەوان و ئەوانیتر تەنیا بە فراکسیونی بەغدا و رێکخەری گشتی بچوێنین، ئەو دو بەرەیە لە مێژە بۆ پاوانکردنی بزوتنەوەکە فەرز بون و لە مێژە لەو ئاوە لێڵەشدا ڕاوی پلەوپۆست ئەکرێت..! سەنگی تەرازوی هێزەکە دواجار وەرەسەکانی کاک نەوشیروان بەلایەکیدا ئەخەن، بەڵام نە خەڵک و نە مێژو رەحمیان پێناکات و قورسیش نیە ئێمە بڵێین شەیتان ناوبژیکەرتان بێت .\n٭ مەبەست مردنی فیزیکی نیە\nهه‌ڵه‌كه له‌كوێوه ده‌ستی پێكرد\nدوو پەند و دوو وانە\nوەزارەتی شارەوانی روونکردنەوەیەک بڵاودەکاتەوە\nسەرۆکی هەرێم و محەمەد حەلبوسی کۆبونەوە


شیگاکۆ فایەر - Soccer - Yariga - Results, fixtures, tables and statistics\n21/02/19 Cincinnati 1 - 1 شیگاکۆ فایەر زانیاری زیاتر لەسەر ئەم یارییە\n24/02/19 چارلێستۆن باتێری 0 - 1 شیگاکۆ فایەر زانیاری زیاتر لەسەر ئەم یارییە\n09/03/19 شیگاکۆ فایەر 1 - 1 ئۆرلاندۆ سیتی بینینی ڕووداوەکان زانیاری زیاتر لەسەر ئەم یارییە\n16/03/19 شیگاکۆ فایەر 2 - 4 سیاتێل ساوندێرس بینینی ڕووداوەکان زانیاری زیاتر لەسەر ئەم یارییە\n30/03/19 شیگاکۆ فایەر 18 : 00 نیویۆرک رب. زانیاری زیاتر لەسەر ئەم یارییە\n06/04/19 تۆرۆنتۆ ئێف سی 21 : 00 شیگاکۆ فایەر زانیاری زیاتر لەسەر ئەم یارییە\n13/04/19 شیگاکۆ فایەر 02 : 30 وایتکاپس زانیاری زیاتر لەسەر ئەم یارییە\n25/04/19 New York City 01 : 00 شیگاکۆ فایەر زانیاری زیاتر لەسەر ئەم یارییە\n2019 2018 2017 2016 2015 2014 2013 2012 2011 2010 2009 2019 2018 2017 2016 2015 2014 2013 2012 2011 2010 2009 2019 2019 2018 2014 2012 2017 2010 2009 2009\nS. Cleveland 24 years old 0 0\nD. Ousted 34 years old 3 0\nR. Sánchez 24 years old 0 0\nJ. Corrales 27 years old 2 0\nMarcelo 29 years old 3 0\nJ. Kappelhof 28 years old 3 0\nG. Lillard 23 years old 0 0\nA. Reynolds 17 years old 0 0\nM. Adams 22 years old 0 0\nB. Bronico 23 years old 2 0\nR. Edwards 23 years old 1 1\nP. Frankowski 23 years old 3 0\nن. گایتان 31 years old 0 0\nJ. Gutjahr 21 years old 0 0\nN. Hasler 27 years old 3 0\nF. Herbers 25 years old 2 1\nA. Katai 28 years old 2 0\nC. Martinez 22 years old 1 0\nD. McCarty 31 years old 3 0\nD. Mihailovic 20 years old 3 0\nباستیان شڤاینستایگەر 34 years old 3 0\nD. Campos 23 years old 3 0\nن. نیکۆلیچ 31 years old 2 0\nC. Sapong 30 years old 3 2\nUS Open Cup ئەمریکا 3


داماو محەمەد: لە ھەولێر ١٥٠٠ وارسی شەھیدان سوودمەند دەبن لە وەرگرتنی زەوی\nMON, 26 JUL 2021 22:13 Erbil, GMT +3\nSAT, 17 JUL 2021 15:40 | KDP.info\nلەسەر فەرمانی سەرۆکایەتیی ئەنجومەنی وەزیران زەوی بۆ خانەوادەی ئەو شەھیدانە دابین دەکرێت کە پێشتر فەرمانی وەرگرتنی زەوییان ھەبووە و بەڕێوەبەری گشتیی شەھیدانی ھەولێریش دەڵێت، لە سنوری پارێزگای ھەولێر یەک ھەزار و ٥٠٠ وارسی شەھید سوودمەند دەبن.\nداماو محەمەد، بەڕێوەبەری گشتیی شەھیدان و ئەنفالکراوانی ھەولێر بە ماڵپەڕی فەرمیی پارتی دیموکراتی کوردستانی ڕاگەیاند: "پێشتر لە شاری ھەولێر چوار ھەزار و ٧٠٣ پارچە زەوی لە کەرتی باغەمرە بەسەر کەسوکاری شەھیدان و ئەنفالکراواندا دابەش کراوە، دوای ھەوڵێکی زۆر دەست بە تاپۆکردنی ئەو زەوییانە کراوە و تا ئێستا ژمارەیەک لەو زەوییانە کراونەتە سەنەد و بڕیارە ھەموو ئەو زەوییانەی پێشتر بەسەر کەسوکاری شەھیدان و شەھیدانی جینۆسایددا دابەش کراون و کارتن، دەکرێن بە تاپۆ."\nبەڕێوەبەری گشتیی شەھیدان و ئەنفالکراوانی ھەولێر دەشڵێت: "وەجبەی ھەشتەمی زەوی بەسەر کەسوکاری شەھیداندا دابەش دەکرێت و فەرمانی وەرگرتنی زەوی بۆ ١٥٠٠ وارسی شەھیدان لە وەزارەتی شەھیدانە و بڕیارە زەوییان بۆ دابین بکرێت."\nداماو محەمەد ڕوونی کردەوە: "لەگەڵ بڕیاری سەرۆکایەتیی ئەنجومەنی وەزیران بۆ دابینکردنی زەوی تا لەسەر ئەو وارسانەی شەھیدان دابەش بکرێت ئەوانەی فەرمانی وەرگرتنی زەوییان ھەیە، ئێمەیش ھەوڵەکانمان چڕ کردووتەوە تا لە ئایندەیەکی نزیکدا زەوی بەسەر کەسوکاری شەھیداندا دابەش بکرێت، چونکە بڕیاری سەرۆکایەتیی حکوومەتە ھەر خانەوادەیەکی شەھید فەرمانی وەرگرتنی زەویی ھەبێت سوودمەند دەبێت."


Bocnûrd Bujnord an Becnûrt an jî Neynikxane, bajar [ زۆرتر... 👁] ✖ ✖ 0 2 ✔ 84% ✍ ج.ع.ئـ. 26-5-2020 1:30:29\n👪 بوانلوو هۆز - تیرە - بنەماڵە\n📅 کاتی تۆمارکردن Jun 28 2020 12:12AM\nهۆز یان تیرەیەکی کوردن لە خۆراسان و وڵاتی تورکمانس [ زۆرتر... 👁] ✖ ✖ ✖ 0 10 ✔ 74% ✍ ج.ع.ئـ. 28-6-2020 0:12:13\nشاعیری ناسراوی کوردی خۆراسان وڵاتی تورکمانستانی ئا [ زۆرتر... 👁] ✖ ✖ 1 0 ✔ 90% ✍ هـ.ب. 18-11-2008 16:27:02\n👪 جەلالی هۆز - تیرە - بنەماڵە\n📅 کاتی تۆمارکردن Jun 28 2020 12:22AM\nهۆز یان تیرەیەکی کوردن لە خۆراسان و وڵاتی تورکمانس [ زۆرتر... 👁] ✖ ✖ ✖ 0 9 ✔ 74% ✍ ج.ع.ئـ. 28-6-2020 0:22:09\n👪 چورمە هۆز - تیرە - بنەماڵە\nهۆز یان تیرەیەکی کوردن لە خۆراسان و وڵاتی تورکمانس [ زۆرتر... 👁] ✖ ✖ ✖ 0 8 ✔ 74% ✍ ج.ع.ئـ. 28-6-2020 0:22:09


زانکۆی ڕاپەڕین - ئاگاداری بۆ ئەو بەڕێزانەی ژەمی یەكەمی ڤاکسینی كۆڕۆنایان وەرگرتوە\nئاگاداری بۆ ئەو بەڕێزانەی ژەمی یەكەمی ڤاکسینی كۆڕۆنایان وەرگرتوە\nWritten on 14 کانونی یەکەم 2021 . سەردانەكان: 455\nبەڕێوەبەرایەتی تەندروستی و سەلامەتی زانكۆی راپەڕین، ئاگاداری ئەو خوێندكارو مامۆستاو فەرمانبەران و ئەو بەڕێزانە دەكاتەوە كە ژەمی یەكەمی ڤاكسینی دژە كۆڕۆنایان وەرگرتوە پێویستە لەكاتی دیاریكراودا ژەمی دوەمیش وەربگرن، بەم شێوەیە:\n١- خوێندکاران و سەرجەم ئەو کەسانەی ژەمی یەکەمی ڤاکسینیان وەرگرتووە لە بنکەی تەندروستی زانکۆ ماوەی ٣ ھەفتە ھەتا ٢ مانگ تێپەریوە بەسەر وەرگرتنی ژەمی یەکەم، تکایە بەزوترین کات سەردانی بنکەی تەندروستی زانکۆ بکەن بۆ وەرگرتنی ژەمی دووەمی ڤاکسین. ئەگەر ھات و لە ٣ مانگ تێپەری کرد ناتوانن ژەمی دووەمی ڤاکسین وەربگرن و پشتگیریان بۆ ناکرێت بۆ کارتی پلاستیکی وەرگرتنی ڤاکسین.\n٢- سەرجەم ئەو بەڕێزانەی ژەمی یەکەم و دووەمی ڤاکسین یان وەرگرتووە دەتوانن سەردانی بەڕێوەبەرایەتی تەندروستی و سەلامەتی زانکۆ بکەن بۆ وەرگرتنی پشتگیری، دواتر لەبەڕێوەبەرایەتی گشتی تەندروستی ڕاپەڕین - بەشی ئایتی (ن.کێوەرەش یان ن.حاجیاوا)کارتی پلاستیکیان بۆ دروستدەکرێت.\nتێبینی/ ڕۆژانی یەکشممە و سێ شەممە تیمی کوتان کاردەکەن لەبنكەی تەندروستی زانکۆ.\nبەڕێوەبەرایەتی تەندروستی و سەلامەتی زانکۆ.


له ڕۆژئاوای شاری له‌نده‌ن، له گه‌له‌رییەکدا به ناوی 'زه‌ستودیۆ'، پێشه‌نگایه‌كی هاوبه‌ش بۆ كۆمه‌ڵێك هونه‌رمه‌ندی شێوه‌كار رێکخرا، تێیدا ژنە کوردێک بە ناوی بەفرین ڕەشید بە چەند تابلۆیەک بەشداریی کرد.\nناوەندی كلتوری چۆمان لە درێژەی هەفتەی نمایشی فیلم، لە هۆڵی ناوەندی كلتوری چۆمان کورتە فیلمی سینەمایی (شێرۆ) كە باس لە كلتوری ژینگەپارێزی گوندەكانی كوردستان دەكات بە ئامادەبوونی ئەكتەرەكانی فیلمەكە و هونەردۆستان و دانیشتوانی ناوچەكە نمایشكرا.\nسەنتەری ژیوا لەهۆڵی مۆنۆمێنتی پارێزگای هەڵەبجە كۆڕێكی بۆ ناسین و بەخشینی كتێبی''كەلێرەوە سەیری ژیانی خۆم دەكەم'' بۆد. فایەق گوڵپی بەئامادەبوونی ژمارەكی بەرچاو لە هاوڵاتیان و ڕۆشنبیرانی شارەكە ڕێكخست.\nشارەزوور، کنە و پشکنین لە شارە مێژووییە هەزاران ساڵەکە بەردەوامە\nکنە و پشکنین لەو شارە مێژووییەی لە شارەزوور دۆزراوەتەوە بەردەوامە، بەوتەی سەرپەرشتیارانی کنە و پشکنینەکەش تائێستا حەوت گۆڕ دۆزراونەتەوە و شارەکەش تەمەنی بۆ هەزار ساڵ پێش زایین دەگەڕێتەوە.\nکەلار، 'گوڵە سوورەکەی حامییە'ی لە یاد نەکرد\nلە چایخانەی میلـلەت بۆ بیرهێنانەوەی ساڵیادی تیرۆرکردنی شاعیری تیرۆرکراو 'بەکر عەلی' ناسراو بە 'گوڵە سوورەکەی حامییە' بە دروشمی حەقبێژەکان نامرن، یادێک بەڕێوەچوو، تێیدا ژیان و شیعرەکانی خوێندرایەوە و خرایەڕوو.\nگەشتێک بە مێژووی کەرکوکدا دەکرێت\nلەڕێگای پێشانگایەکی فۆتۆگرافییەوە گەشتێک بە مێژووی دێرینی کەرکوک-دا دەکرێت.\nسلێمانی، ڕۆژی جیهانی ئاشتی بە چەند چالاکییەک پیرۆز ڕاگیرا\nلە سلێمانی ڕۆژی جیهانی ئاشتی بە نمایشێکی شانۆیی و خوێندنەوەی بەیاننامەیەک پیرۆز ڕاگیرا.\nنۆیەمین فێستیڤاڵی پەروەردەكانی عێراق لە كەركوك كۆتایی هات\nنۆیەمین فێستیڤاڵی پەروەردەكانی عێراق لە شاری كەركوك بە بەشداری 21 گروپی شانۆیی كۆتایی بە كارەكانی هێنا.\nگەنجانی خانەقین پەیامی ئاشتیان گەیاندە بەغدا\nکۆمەڵێک گەنجی شارۆچکەی خانەقین، لەشاری بەغدا چەند چالاکیەکیان بۆ پەرەپێدانی ئاشتی ئەنجامدا، هەروەها لە سیمینارێکدا باسیان لە مێژووی خانەقین و گرنگی خانەقین لە مێژووی عێراقدا کرد.\nسینەما سالم یادی سێیەمین ساڵی دامەزراندنی كردەوە\nسێیەمین ساڵیادی دامەزراندنی سینەما سالم بە مەراسیمێك لە شاری سلێمانی كرایەوە، سینەما سالم یەكێكە لە سینەما هاوچەرخەكانی هەرێمی كوردستان و خزمەتێكی بەرچاوی بە كلتوور و سینەمای كوردی كردووە.\nبەهۆکاری تێپەڕینی پێنج ساڵ بەسەر فەرمانی ٧٣یەمی شەنگالدا، لە شارۆچکەی خانەقین-ی سەربە پارێزگای دیالە، پێشانگایەکی وێنەیی کرایەوە، تێیدا ئازاری هاوڵاتیانی شەنگال و هاوکاریی گەریلاکان پیشانی ئامادەبووان درا.\nخاوەن پێداوستییە تایبەتەكان و تووشبووانی تالاسیمیا، لە شاری هەولێر پێشەنگایەكی هاوبەشی كاری دەستییان كردەوە كە بەوتەی خۆیان ئامانجیان بە دەست هێنانی سەرچاوەیەكە بۆ پەیداكردنی بژێوی ژیانیان.\n'لە چیاوە بەرەو دەریا' بڵاوکرایەوە\nگروپی ئاوازی چیا کلیپێکی بۆ گۆرانییەکی نوێ بە ناوی "لە چیاوە بەرەو دەریا" ئامادە کرد و بڵاویکردەوە.


كاریگەری ململانێ سیاسییەكانی سەردەمی ئەسحابە لەسەر دەسەڵات، (كە لەدو بەشی ڕابردودا باسمانكرد) دابەشبونی ئەم نەوەیە لەسەرەتادا بەسەر دوبەرەی سەرەكی و لەدواتردا بەسەر چەندین بەرەدا، كاریگەرییەكانی ئەم ململانێ سیاسی و دنیاییانە لەقۆناغەكانی داهاتو بەسەر شەریعەت و بیروباوەڕو كەلتوری كۆمەڵگای ئیسلامیدا قوڵ و دورمەودایە، لەسەر ئاستی ئەبستمۆلۆژیای ئایینیش، ئەم ڕوداوە جەرگبڕانە ژێرخانی فیكری و سیستمی بیركردنەوەی ئاینییە، بەجۆرێك كە بەئاسانی دەتوانین لەهەمو ئاستەكانی سیاسی و كۆمەڵایە‌تی و وشیاری ئایینیدا، ئامادەبونی قورسی ئەم ڕوداوانە ببینینەوەو نیشانبدەین.\nبگرە ئەم ڕوداوە سیاسییانەی لەو سەردەمەدا ڕویانداوە، دروستبونی ناكۆكی لەسەر خەلافەت پڕكاریگەرترین ڕوداون لەمێژوی كەلتوری ئیسلامیدا، كەلتوری ئیسلامیش لەدواجاردا، وەك لەدرێژەی ئەم لێكۆڵینەوەیە دەردەكەوێت، لەو تونێلەوە هاتۆتەدەرو سەرچاوە دەگرێت، بەجۆرێك كەئەو كەسەی بەئاگاداری بەجەنگی ناوخۆی ئەسحابەكانەوە كەلتوری ئاینی ئیسلامی دەخوێنێتەوە، هەمان ئەو بەرزی و نزمییانە دەبینێتەوە، لەناو ئەو ئەدەبیاتەدا، كەڕۆژێك لەناو ئەم نەوەیەدا ڕویداوە، چونكە كەلتوری ئاینی لەنەوە جیاجیاكانی مێژوی ئیسلامی، دواجار لێكەوتەی ڕاستەوخۆی ململانێكانی نەوەی یەكەم بوە، هەروەك گەورە لێكۆڵیاری كەلتوری ئیسلامی (محمد عابد الجابری) دەڵێت تیۆریستە ئیسلامییەكان لەكۆندا (لەو كاتەوە كێشەی سیاسەت-خەلافەت-لەئاستی تیۆرییەوە خراوەتەڕو، بەردەوام لەژیانی ئەسحابەو خەلیفە ڕاشیدەكان و ئەو ڕوداوانەی لەسەردەمی ئەوان ڕویانداوە بەدوای چارەسەردا گەڕاون، وەك چۆن خودی ئەو بەسەرهات و ڕوداوانە كرابون بەسەرچاوەی سەرەكی بوارەكانی فیقه و شەریعەت) ڕەنگە زیادەڕۆییمان نەكردبێت ئەگەر بڵێین ئەو پرسیارە سیاسییانەی لەو قۆناغە هەستیارەی موسڵمانانەوە بەجێما، لەپشتی كۆی كەلتوری ئیسلامی دەوەستێت، بەواتایەكی تر كەلتوری ئیسلامی لە هەمو ئاستەكانی بیرو باوەڕو شەریعەت و فیقهیدا، بەجیاوازی قوتابخانە مەزهەبی و گروپە ئاینییە زۆرو زەبەندەكانییەوە، بەشێك بون لەدرێژبونەوەی ئەو ناكۆكییە سیاسییانەی قۆناغی یەكەم بۆ ناو زمان و فیكر لەقۆناغەكانی دواتردا، سەرەتا لایەنگرانی هەریەكێك لەو لایەنانەی لەسەردەمی ئەسحابەدا لەململانێدابون لەسەر دنیا، بەشێوەیەكی شەرمنانەو كورت خایەن ویستویانە بەپەنابردنە بەر ئاین و دەقە پیرۆزەكان و داتاشینی ماناو چەمكی هەمەجۆر شەرعییەت بدەن بەخۆیان و بەپێچەوانەشەوە نەیارەكانیان تاوانبار بكەن بەدەرچون لەئایین. بەڵام لەدواتردا ئەم یارییە بەئایین و دەقە پیرۆزەكانی، قوڵترو تۆختر بۆتەوە.\nبۆیە ئەگەر لەسەرەتادا ناكۆكی ئەبوبەكرو عومەرو عەلی تەنها ئەوە بوبێت كامیان ببنە خەلیفە، وە كامیان شایەنی ئەوەن دەسەڵات بگرنەدەست، واتە تەنها هەڵوێستێكی سیاسی بوبێت، ئەوا لەقۆناغەكانی داهاتودا، لەگەڵ قوڵبونەوەی ئەم جەنگەو گەشەكردنی وشیاری كۆمەڵایەتی و هاتنە كایەی توێژی پیاوانی ئایینی بەهەردوك فۆڕمی شەرعناسەكان كە لەمێژودا بە الفقها‌و ناسراون، لەگەڵ ئەوانەی خەریكی كۆكردنەوەی فەرمودە بون، كە بە المحدپین ناسراون، ناكۆكییەكان چونە ئاستێكی مەترسیدارترەوە، ئەویش ئاستی بەشداریپێكردنی خودی ئاینە بەهەمو قودسییەت و كاریگەرییەوە بۆ ناو چەقی ململانێكان.\nلێرەوە شیعەكان (لایەنگرانی عەلی) ئەوانە نین كەتەنها لایەنگرێكی سیاسی عەلی و كەسوكاری پێغەمبەر بن، بەڵكو خاوەن كەلتورو تێگەشتنێكی تایبەتیشن بۆ ئیسلام بەهەمو جومگەكانییەوە، بەهەمان شێوە سونەكانیش (لایەنگرانی ئەبوبەكرو عومەر).\n(مادام دەقی ئایینی بەشێوەیەكی ڕاستەوخۆ قسەی لەبارەی ئەم ملانێیانەوە نەكردوە، دەبێت بەقسە بێنرێن) ئەمە كۆجیتۆی ئەقڵییەتی فیقهی بوە، بۆیە لە ئێستاداو لەسایەی ئەم پرۆسە مێژوییەوە شیعەو سوننە، كە لەسەرەتادا ناكۆكییەكی سیاسی بوە، ئەمڕۆ جیاوازییەكانیان هیچی كەمتر نییە لەجیاوازی نێوان دو ئاین، ڕەنگە ئەمە بۆ هەمو ململانێیەكی سیاسی ڕاست بێت كەبەرگی ئایینی لەبەرخۆی دەكات، لەكۆن و تازەدا، ئەو كاتەی ئاین لەوە دەترازێنرێت پەیوەندییەكی ڕوحی بێت لەنێوان مرۆڤەكان و خواوەندا، پاش ئەوەی شەڕی دەسەڵات دەپەڕێتەوە بۆ دەقی پیرۆز ئەو دەقانە بەقسە دەهێنرێن لەپرسێكدا كەخودی خۆی قسەی لەبارەوە نەكردوە، توێژێك بەناوی پیاوانی ئایینەوە دەردەكەون و وەك بەشێك لەگوتاری دەسەڵات دەقە ئایینییەكان بەدیوی بیروباوەڕەكانیاندا لاردەكەنەوە، ئیتر لەنێوان هاوزمان و هاوزەمانی یەك كۆمەڵی خاوەن هەمان ئایین، هەروەك كۆمەڵی ئیسلامی لەسەردەمانی زودا ڕویدا، ئایین لەبری ڕەگەزی كۆكەرەوە دەبێتە خاڵی جیاكەرەوە، لەبری وزەیەك بۆ بەیەكەوە ژیان، دەگۆڕێت بۆ هۆكارێكی سامناك بۆ بەیكدادان. لەبری گوتارێك بۆ بەخشینی خۆشەویستی زیاترو بەخشندەی، دەگۆڕێ بۆ گوتاری ترسناك بۆ ڕقی پیرۆزو بێ بەزەیی.\nبەكەڵك وەرگرتن لەئەدەبیاتی هەمان كلتور دەتوانین بڵێین ناكۆكی سیاسی بەئایینیكراو لەبری ئەوەی هەموان لەبۆتەی یەك ئۆممەتدا كۆبكاتەوە، دەیانگۆڕێت بۆ سەدان فیرقەو گروپی دژو ناكۆك، هەروەك لەمێژوی سیاسی ئیسلامیدا ڕویدا، پێغەمبەری هەمو ئاینێك، یەكێك لەداواكارییە سەرەكییەكانی و داخوازییەكی گەورەی بریتییە لەدروستكردنی برایەتییەكی پتەو و بەهێز لەنێوان مرۆڤەكان، بەتایبەت و لانی كەم لەناو لایەنگرەكانی، بەڵام هەمیشە بەڕۆشتنی ئەم كەسایەتییە، زۆرترین كوژراو كافركراوەكانی هەر ئاینێك، ئەوانەن كەبەدەستی خودی براكانیان لەناو هەمان ئایینەوە لەناوبراون، هەروەك مێژوی ئیسلام.\nكۆمەڵی ئەسحابەش كەبەو جۆرەی قورئان داوایكردوەو گێڕاویەتییەوە، نمونەیەكی بەرزی بەیەكەوە ژیان و لەخۆبوردی و تەبایی بوە، بەڵام لەگەڵ غائیببونی پێغەمبەر هەمو ڕەگەزە خێڵەكی و بەدەوییەكان جارێكی تر بەتوندی دەردەكەونەوەو ئەم جارە بەفۆڕمی ئایینەوە دەكەونە گیانی یەكتری.\nبەگەڕانەوە بۆ كاریگەری جەنگە ناوخۆییەكانی سەردەمی ئەسحابەو كاریگەری بەسەر فۆڕمەلەبونی مانای تازەو نوێ بۆ ئیسلام كە تائێستاش بەماناو چەمكی نەگۆڕو ستاندارد دادەنرێت، دەبینین بەجۆرێك لەجۆرەكان مێژوی بەرهەمهێنانی شەریعەت و بیروباوەڕی ئیسلامی، مێژوی هەوڵی بەردەوامی بەڵگاندن و شەرعیەتدانە بەهەڵوێستی سیاسی گروپێك یان لایەنێك لەلایەنەكانی ناو ئەسحابەكان، بەتایبەت لەئاستی كەلتوری سیاسیدا.\nئەم كارە بەدیوەكەی تریاندا هەوڵە بۆ دروستكردنی پرسیارو گومانی ئایینی بەهێز لەسەر ئەو لایەنەی تر كە لەسەنگەرێكی تردا لەنگەری گرتوە، كەلتوری ئایینی ئیسلامی كەتا ئەندازەیەكی زۆر زیاد لەهەر پێكهاتەیەكی تری فیقهییە، بریتییە لەهەوڵی بەردەوام و جدی بۆ دروستكردنی مانایەك بۆ ئیسلام كەگونجاو بێت لەگەڵ ئەو مێژوەی لەبەشی یەكەمی ئەم نوسینەماندا جارێكیتر خستمانەوە بەردەمی خوێنەر، هەروەك نیچە لەبارەی ئەو بیروباوەڕانەوە كەخەڵكی لێیان ببو بەئایینی، لەكاتێكدا دنیای بون دەیوت، نەك خوای نین بەڵكو (زیاد لە پێویست مرۆیین)، بەهەمان شێوە كەلتوری ئیسلامیش، ماناو تەفسیری دەقە پیرۆزەكان، مەزهەب و قوتابخانە ئاینیەكان، نەك ئاسمانی نین، بەڵكو بێ ئەنداز بەو ئاو و قوڕە دروستكراون كە لەبەریەككەوتنە دنیاییەكانەوە كەوتونەتەوە.\nبۆ ڕونكردنەوەی ئەمە ناچارین لەڕێگەی هەڵدانەوەی لاپەڕەكانی مێژوی دەركەوتن و دروستبونی قوتابخانە فیقهییەكانەوە بەو باسەدا شۆڕببینەوە، بەو ئامانجەی بتوانین لەو ڕێگەیەوە هێڵێك بكێشین لەنێوان ئەوەی خواییەو لەئاسمانەوە هاتوە، لەگەڵ ئەوەی مرۆییەو لەململانێوە دەركەوتوە، ئەو ڕاستییەش دوبارە بكەینەوە كە كەلتوری ئاینی پەیوەندی بەمرۆڤ و مێژوەوە هەیە، نەك ئاسمان و خواوەند، ڕەنگە خوێنەر لاری نەبێت ئەگەر سەرەتا بەیەكەوە بپرسین: بۆچی مێژوی ناكۆكی و جەنگەكانی نێوان ئەسحابەكان، لەناو قوتابخانەی سوننیدا ونەو باس ناكرێت؟ ئەو بەریەككەوتنە زبرو توندوتیژانەی لەبەشی پێشودا گێڕامانەوە، بۆ تا ئەندازەیەكی زۆر لەخەیاڵدانی ئیسلامی سونیدا دیار نییە، بگرە زۆرینەی موسڵمانان پێی ئاشنانین و كەبۆ یەكەمجار دەیبیستن توشی شۆك دەبن؟ بەپێچەوانەی شیعەوە كەنەك ئێستاش لەگەڵ وردەكاری ئەم سەردەمەدا دەژین، بەڵكو بەتوانایەكی زۆرەوە هەمیشە لەسەر ئەو یادەوەریانە كاردەكات و بەهەمو ڕێگەیەك هەوڵ دەدات كەئەم مێژوە وەك بەشێكی دانەبڕاو لەئایدۆلۆژیای شیعی مامەڵەی لەگەڵدا بكات.\nڕەنگە ئاسانترین وەڵام بۆ ئەم پرسیارەی سەرەوە بێ هیچ خۆماندوكردنێك ئەوە بێت كە ئەو مێژوە، ئاوێكە دەڕژێتە ئاشی شیعەوەو لەبەرژەوەندی سوننەدا نییە بۆیە سوننەكان خۆیانی لێ بەدوردەگرن، بەپێچەوانەشەوە شیعە هەمیشە بەزیندوی دەیهێڵنەوە، واتە فلتەركردنی ئەم ڕوداوانەو سانسۆركردنی لەمەعریفەی ئایینی سوننیدا، لەڕابردودا پەیوەندی بەوەوە هەیەو هەبوە كەوردبونەوەو وەستان لەسەر ڕوداوەكانی ئەو سەردەمە گرفتی فیكری قوڵ و برینی گەورە گەورە لەجەستەی مەعریفی ئاینی سوننیدا دروستدەكات، بەڵام ئەم وەلێمە چەند سادەو خێرا بێت هەر پێویستی بەسەلماندن هەیە، نەك لەبەر ئەوەی لەكاتی لێكۆڵینەوەدا پێویستە هەمو ڕایەك بسەلمێنرێت، بەگومانەوە لەزۆربەی بیروباوەڕەكان بڕوانین، بەڵكو لەبەر ئەوەی ئەم وەلێمە لەگەڵ هەمو سادەییەكەیدا، ڕاستیشەو هەمو قورسایی باسەكەی ئێمەش لەسەر ئەو بناغەیە وەستاوە. ناشبێت لێرەدا ئەوەمان بیربچێت كەمێژوی هەر ئاینێك، بگرە هەر كۆمەڵ و گروپێكی سیاسیش بەردەوام لەبەردەم ئەگەری بەئایدۆلۆژیكردندایە. بەتایبەت كە مێژوەكە پەیوەندی هەبێت بە نەوەیەكەوە (وەك ئەسحابەكان)، كەهەر لەبنەمادا هەڵگری مانای ئاینی و پیرۆزبن.\nیەكێك لەو دەستەواژانەی كە لەكۆندا لەلایەن پیاوانی ئایینییەوە بەرهەمهێنراوەو دواتر لەلایەن كۆمەڵی سوننییەوە وەك دروشمێك بەكارهێنراوە لەبەرامبەر كۆمەڵی شیعە مەزهەبەوە، بوە بەخاڵێكی زەقی ناكۆكی نێوانیان، ئەوە بوە لەبەرامبەر شەڕی ناوخۆی ئەسحابە دەیان وت (خوا دەستی ئێمەی لەخوێنی ئەوان پاراست، بائێمەش دەمی خۆمانیان لێبپارێزین)(٢)، ئەم دەربڕینە چەند ئایینییەو بەفۆڕمێكی ئایینی دەركەوتوە، لەوەش زیاتر سیاسییەو مەبەستی سیاسی شاردۆتەوە، بەتایبەت بەرامبەر نەیاری سیاسی تەقلیدی سوننەكان كەشیعەیە، واتە چەند ئەم وتەیە هەوڵیداوە خۆی بخاتەڕو بەسیفەتێكی خواییانەو ئاسمانییانە، زۆر لەوە زیاتر ئەو دیوە دنیایی و مرۆییەی شاردۆتەوە كەنیچە لەو تەكەی پێشویدا ئامۆژگاریكردین وریایی بین، سیاقی ئەم وتەیە بۆ ئەو سەردەمانە دەگەڕێتەوە كەدوای تێپەڕینی زیاتر لەسەدەیەك بەسەر ئەم ڕوداوانە، شیعەكان بەشێوەیەكی ئەنقەست و دوبارە بەمەرامی سیاسی، بەڵام ئەمانیش بەزمانێكی ئایینی بەردەوام لەڕێگەی مینبەری ئەو مزگەوتانەوە دەسەڵاتی ئەمەوی بەسەریاندا زاڵ نەبو، یان لەكۆبونەوە نهێنییەكانیاندا باسیان لەغەدری ئەبوبەكرو عومەر بەتایبەتی دەكرد لەبەرامبەر عەلی و معاویەو بنەماڵەكەشی بەرامبەر حەسەن و حسێن، هەر لەو سەردەمانەشدا بو شیعەكان كوژرانی حسێنیان كردە بۆنەیەكی ئاشكراو بەردەوامی خۆیان، هەم بۆ بەهێزكردنەوەی بیروباوەڕی خۆیان و هەم بۆ ڕەخنەگرتن لەدەسەڵاتی ئەمەوی سوننی كە لەو كاتەدا لەسنوری قەڵەمڕەوی ئیسلامیدا دەسەڵاتیان بەدەستەوە بو.\_\nبۆ داخستنی ئەم دەرگایە بەقفڵێكی ئایینی پیاوانی ئایینی سوننی ناچاربون دەستەواژەیەكی لەم جۆرە دابێنن، كە لەڕاستیدا ئەم ڕستەیە تەنها دەستەواژەیەك نییە، بەڵكو دڵی كۆی تێگەشتنی سوننە مەزهەب و كاكڵەی بەرهەمیشییەتی لەئاقاری شەڕی نێوان ئەسحابەكان، بەگەڕانەوە بۆ دەربڕینە سەنترالیزمەكەی قوتابخانەی سوننی دەبینین كەباسكردنی ئەو ڕوداوانەی ئەو سەردەمە بەغەیبەت دانراوە، چونكە غەیبەت لەشەرعدا، بریتییە لەباسكردنی كەموكوڕی موسڵمانان بەشێوەیەكی ئاشكرا، یەكێكە لەو گوناهە گەورانەی شەرع حەرامی كردوەو پێویستە موسڵمان خۆی لـێ بەدوربگرێت، چونكە لەكاتی غەیبەتكردنی كەسێكدا، وەك ئەوە وایە گۆشتی ئەو كەسە بخۆیت و دەم بخەیتە خوێنییەوە هەروەك لەچەند حەدیسێكدا هاتوە.\nبۆیە بەپێی لۆژیكی ئەم دەستەواژەیە مادام خوا نیعمەتی ئەوەی بەنەوەكانی دوای ئەم نەوەیە بەخشیوە كەدەستیان سور نەبێت لەخوێنی ئەسحابەكاندا، ئەوا پێویستە خۆیان لەوە بپارێزین كەدەمیان بەخوێنی ئەم نەوەیە سور بكەن، ئەمە جیا لەمەقامی بەرزی ئایینی خودی نەوەكە خۆی، بەم شێوەیە كەموكوڕییەكانی مێژوی یەكەمی سیاسی موسڵمانان، كەبناغەی یەكەمی دامەزراندنی دەسەڵات و كەلتوری ئیسلامیشە لەهەمو ئاستەكانیدا، لەبابەتێكەوە بۆ بیرلێكردنەوە گۆڕدراوە بۆ بابەتێكی حەرام بۆ بیرلێكردنەوە، واتە (المسكوت عنە)ی چەمكی غەیبەت لەم دەقەدا، ئەوەیە كەنابێ و ناگونجێ مێژوی سیاسی ئەسحابە باسبكرێ و بخوێنرێتەوە، ئەم تابۆكردن و قەدەغەكردنە ئایینییە، بەپلەی نایاب لەهەڵوێستێكی نائایینی و دنیاییەوە سەرچاوەی گرتوە، هەرچەندە توند كاریكردوە بۆ لاركرنەوەی دەقە ئایینییەكان بەلای خۆیداو داتاشینی دەقی تایبەتیش بەم مەبەستەو بەخشینی مانایەكی ئاسمانی و پیرۆز پێی، بەڵام هەروەك وتمان ئەم هەڵوێستە دەربڕی هەڵوێستێكی سیاسییەو هیچی تر.\nهەر بۆیە لەقوتابخانەی سوننیدا باسكردنی ئەو ڕوداوانەی لەناو كۆمەڵی ئەسحابەكان ڕویداوە، قەدەغەكراوەو بەحەرام دانراوە، ئەمەش هۆكارێكی سەرەكییە كەزۆربەی نەك هەر موسڵمانانی ئاسایی بەڵكو پیاوانی ئایینیش بەتایبەت لەسەردەمی ئێستادا، واتە مەلاكانمان كەمترین زانیاری پێویستیان هەیە لەسەر ئەو قۆناغە، لەكاتێكدا هەمو تاكێكی شیعە هەر لەمنداڵییەوە لەكۆن و نوێدا، بەشێك لەو زانیارییانەی لەبارەی ئیسلامەوە فێری دەكرێت ئەوەیە كەپەیوەندی بەو سەردەمەوە هەیە، غەزالی كەیەكێكە لەزانا سوننییە بەناوبانگەكان لەمبارەیەوە وتویەتی (گێڕانەوەی چیرۆكی كوژرانی حسێن و ناكۆكی و ململانێی نێوان ئەسحابەكان حەرامە، چونكە ئەمە سەردەكێشێ بۆ ڕقلێبونەوەیان، هەر كەسێكیش ڕەخنە لەوان بگرێت ئەوە ڕەخنەی لەئاین گرتوە) (٣).\nبەم شێوەیە بەغەزالی دەڵێت كەنابێت خوێندنەوەیەكی ڕەخنەیمان هەبێت بۆ قۆناغی سیاسی سەردەمی ئەسحابەكان، چونكە بەم ڕێگەیە بەسەر دیوە ناشیرین و خوێناوییەكانی ئەو نەوەیەدا دەكەوین، كەئەمەش دواجار دەگۆڕێت بۆ پێداچونەوە بەهەڵوێستماندا لەبەرامبەر ئەم نەوەیەو ئەو ئایینەش كە بەئێمەیان گەیاندوە، ئەمە بەپێی تێگەیشتنی سوننە، هەرچی شیعەیە پێی وایە لەڕێی ڕامان و وەستانی زۆر لەسەر ئەو مێژوە، ئەو غەدرو ستەمكارییە دەدۆزینەوە كەبەرامبەر (ئەهل البیت) كراوە، واتە كەسوكاری پێغەمبەر كەعەلی و فاتمەی كچی پێغەمبەر سەرمەشقیانە، بەهەمان شێوە لەدەیان و سەدان سەرچاوەی كۆنی ئیسلامی سوننیدا هاتوە كەنابێت زۆرو كەم باسی كەموكوڕی و هەڵەكانی ئەسحابەكان بكرێت، واتە نابێت مێژوی سیاسی ئەم نەوەیە بخرێتەوە بەرباس. بگرە ئەمە بوەتە ڕاستییەك كەتەنها یەك زانای سونی نەبوە لەڕابردودا ڕایەكی پێچەوانەی هەبێت (زانایانی سوننە كۆكن لەسەر ئەوەی كەدەبێت موسڵمانان بێدەنگ بن لەبەرامبەر ئەوەی لەنێوان ئەسحابە ڕویداوە، ئەم بێدەنگ بونە واجبە، بەڵكو دەبێت دوعاو پاڕانەوەیان بۆ بكرێت و باسی چاكەكانیان بكرێت) (٤).\nئەگەر لەنوسینێكی فیقهی یان شەرعیشدا ئاماژە بەو ڕوداوانە كرابێت تەنها بۆ ئەوە بوە تا وەڵامی شیعەی پێ بدرێتەوە، یان بیانوی ئاینی بۆ بدۆزرێتەوە، هەروەك لەچەندین سەرچاوەدا هاتوە كەناكۆكی نێوان ئەسحابەكان هیچ نەبوە تەنها تێگەیشتنی جیاواز نەبێت بۆ دەقە ئایینییەكان (ناكۆكی ئەسحابەكان بەرهەمی تێگەیشتنی جیاواز بوە) (٥).\nبەڵام ئەم شاردنەوەیەی ڕوداوە سیاسییەكانی ئەم نەوەیە لەكەلتوری فیقهیدا، جگە لەبەرهەمە مێژییەكان لەخەیاڵدانی ئیسلامی سوننیدا، هەوڵدان بۆ ونكردنی بەزەبری قودسییەتی ئایینی، تەنها بەشە ئاشكراو سلبییەكەی ئەقڵی ئیسلامی گرتۆتەوە، ئەگەر نا ئەم ڕوداوانە بەهێزێكی زۆرەوە لەنەستی ئیجابی ئەقڵی فیقهیدا ئامادەبوە، واتە بەدیوێكدا ئەقڵییەتی فیقهی ئیسلامی سوننی ویستویەتی ئەم ڕوداوانە بشارێتەوە، بەدیوەكەی تریشیاندا بەردەوام لەكاردا بوە بۆ بەشەرعیكردنیان و بەخشنی مانایەكی پیرۆز پێیان، بۆ زیاتر دەرخستنی ئەو توانایەی لەكۆندا خەرجكراوە بۆ شەرعییەتدان بەڕوداوەكانی سەردەمی خەلافەتی ڕاشدی و دوبارە خوێندنەوەی چەندین چەمكی ئایینی گرنگی مێژوی كە لەسەردەمەكانی ماناكردن و داڕشتنی بنەماكانی ئیسلامەوە كە تا ئەمرۆ وەك پێدراوی خوایی و موقەدەس سەیركراون و دەكرێن، ناچارین ئەم بەشە دابەشبكەینە سەر دو ئاستی جیاوازو لەهەمان كاتدا تێكەڵ و تەریب بەیەكتر، ئەویش دەركەوتنی قوتابخانە مەزهەبیە فیقهیەكان و هەوڵەكانی داڕشتنەوەی جارێكی تری ئاین بەكەڵك وەرگرتن لەئەزمونە سیاسییەكانی سەردەمی یەكەمی دەسەڵاتی ئیسلامی.\nپێشتر وتمان كەلتوری ئیسلامی ئەوەندەی فیقهە، شتی تر نییە، هەر كەسێك كەمترین جار چاوی خشاندبێت بەكەلەپوری ئیسلامی تێدەگات كەفیقه و شەریعەت، پانتایی هەرەزۆری ئەم كەلتورەی داگیركردوە، ئەو مەزهەب و ڕاڕەوانەی لەو گۆڕەپانەدا دەركەوتون، بەئەندازەیەك چونەتە ناو وردەكارییەوە كەخوێنەر لەكاتی هەوڵدانی بۆ تواناشكانی بەسەریدا، نەئەم سەری بۆ دەگیرێت و نە ئەو سەر، بۆ كەمكردنەوەی فشاری ئەم ئاڵۆزییە لەسەر ئەم نوسینەو لەپێناو پابەند بون بەمەنهەجییەتەوە بۆ تێگەشتن لەئەقڵی فیقهی ئیسلامی، ناچارین ئێمە تەنها لەدەركەوتنی قوتابخانە فیقهییەكاندا بوەستین، واتە ئێمە تەنها چوار مەزهەبە فیقهییە ناسراو و باوەكەی سوننەمان كردۆتە باس و نمونە، وەتەنها لەسەر دەستی دامەزرێنەرەكانی و لەقۆناغی یەكەمیاندا، كە لەناوەڕاستی سەدەی یەكەمی كۆچییەوە تاسەرەتاكانی سەدەی سێیەمی كۆچی درێژە دەكێشێت، ئامانج لەم كارەش ڕونكردنەوەی ئەو یارییەیە كەپیاوانی ئایینی كردویانە لەژێر فشاری ململانێَ سیاسییەكانی سەردەمی ئەسحابەن، یارییەك كەئەگەر بۆ ئەو سەردەمە یاری بوبێت، ئەوا بۆ قۆناغەكانی دواتر بو بەڕاستی، ئەوان بەمەبەستێكی دنیایی دەستیان پێكردو بەئەنجامێكی ئاسمانی كۆتایی هات، بەڵام مەبەستمان لەمەزهەبی فیقهی چییەو چۆن دروست بون و بۆ دروست بون و دواجار چ پەیوەندییەكیان بەململانێ سیاسییەكانی سەردەمی ئەسحابەوە هەیە؟\nلەزۆربەی ئەو سەرچاوانەی كەباسی هۆكاری دروستبونی مەزهەبە فیقهییەكان دەكەن، دەیبەستنەوە بەوەی كەدوای بڵابونەوەی ئیسلام و زیادبونی قەڵەمڕەوی ئیسلامی و هاتنەناوەی چەندین نەتەوەو گەلی جیاجیا بۆ ناو بازنەی ئیسلام، لەلایەكی تریشەوە هاتنە پێشەوەی پێشهاتی تازەو دروستبونی پرسیاری شەرعی نوێ، هەمو ئەوانە ئەوەی دەخواست كە كەسانێك بێن و بەئەركی ڕێكخستن و وەڵامدانەوەی پرسیارەكانی ناو كۆمەڵی ئیسلامی هەڵبەستن، كەواتە بەپێی ئەم بۆچونە ڕۆمانسییە باوانە دەركەوتنی مەزهەبی فیقهی لەدو سەدەی كۆچییەوە پەیوەندی بەململانێی سیاسی ناوخۆییەوە نەبوە، (بەپێی زۆربەی سەرچاوەكان فۆڕمەلەبونی چوار مەزهەبەكە بەشێوەیەكی گشتی بۆ دو سەدەی كۆچی دەگێڕنەوە) (٦) كە لەڕاستیدا ڕەنگە بەشێك لەو هۆكارانە ڕاست بن، بەتایبەت بۆ پرسە فیقهییە ڕۆژانەییەكان و ئەوانەی پەیوەندییان بەڕێوڕەسمە ئایینییە ئاشكراكانەوە هەیە، بەڵام لەوە ڕاستتر ئەوەیە ئەوەشی بۆ زیاد بكرێت كەئەم مەزهەبانەو لەڕەهەندی سیاسییەوە، بەشێكی تربوە لەدرێژبونەوە ململانێ سیاسییەكانی خەلافەتی ڕاشدین، بەتایبەت لەنێوان شیعەو سوننە، هەرچەندە لەكۆندا چەندین مەزهەبی فیقهی جیاواز هەبوە، كەتەنها لەچوارچێوەی قوتابخانەی سوننیدا جاری وایە بەبیست و یەك مەزهەب دیاری دەكرێن، بەڵام لەبەر زۆر هۆكاری سیاسی و ئابوری و كۆمەڵایەتی كەئێرە شوێنی ئەو باسە نییە، تەنها چوار دانەیان زاڵ بون و ماون، كە‌ئەوانیش بەپێی ڕیزبەندی مێژویی بەم شێوەیە:\nیەكەم: مەزهەبی ئەبو حەنیفە (80 – 150 كۆچی).\nدوەم: مەزهەبی مالكی كوڕی ئەنەس (95 – 179 كۆچی).\nسێیەم: مەزهەبی ئیدریسی شافعی (150 – 204 كۆچی).\nچوارەم: مەزهەبی ئەحمەدی كوڕی حەنبەل (164 - 241 كۆچی).\nبەڵام بەرلەوەی بەقوتابخانە فیقهییە سوننییەكاندا شۆڕبینەوە پێویستە لێرەدا جارێكی تر بچینەوە سەر مێژوی دەركەوتنی فیقهی شیعە، بەو هیوایەی لەو ڕێگەیەوە بەدیدێكی فراوانترو نەخشەی ئەم ئاڵوگۆڕە گەورەیە ببینین كەبەرهەمهێنانی شەریعەت بینیویەتی لەداڕشتنی ئیسلامداو لەقاڵبدانی ماناكانی.\nمێژوی دەركەوتنی فیقهی شیعە بەپێی سەرچاوە مێژوییەكان كۆنترە لەسوننە، سەرەتای دەركەوتنی ئەم ڕەوتە لەناو بۆتەی قوتابخانەی شیعەدا بۆ سەردەمی (ئیمامی باقر) سێهەمین ئیمامی شیعە دەگەڕێتەوە لەمەدینە، بەڵام لەبەر فشاری خەلافەتی ئەمەوی سوننی و قەدەغەكردنی ئەدەبیاتی شیعی، تەنها لەسەردەمی جەعفەری سادق و لەكوفە فیقهی شیعی دەركەوت، ئەم كەسایەتییە دیارەی شیعە (83 – 148 كۆچی) توانی كەڵك لەو ماوەیە وەربگرێت كەدەكەوێتە نێوان نەمانی خەلافەتی ئەمەوی و سەرەتاكانی دامەزرانی خەلافەتی عەباسی، ئاشكراشە كەعەباسییەكان لەسەرەتادا بەپشتیوانی شیعەكان و لەژێرناوی گەڕاندنەوەی ماف بۆ بنەماڵەی پێغەمبەرو نەوەكانی عەلی دەسەڵاتیان گرتە دەست، كەئەمەش زیاتر فێڵێكی سیاسی بوەو لەئەنجامی هێزی جەماوەری شیعەوە هاتوەو هەرزو عەباسییەكان دیوە سوننیەكەی خۆیان دەرخست، هەمو ئەوە بوە هۆی دەرفەتی ئەوە بۆ ئیمامی جەعفەر بێتە پێشەوە تا بەشێوەیەكی ئاشكرا مەزهەبی شیعەو لایەنگرانی بەدەوری خۆی كۆبكاتەوە.\nئەوەی جێی سەرنجە ئەوەیە كە لەسەرەتادا ئەم ئیمامەی شیعە، یەكەمین كاری بریتی بو لەكۆكردنەوەی ئەو فەرمودانەی پێغەمبەر كەگوایە ئیمامی عەلی و لایەنگرانی، هەروەها هەردوك كوڕەكەی (حەسەن و حسێن) زەین العابدینی ئیمامی چوارەم و ئیمامی باقر ئیمامی پێنجەم گێڕاویانەتەوە، تادەگاتە جەعفەری ئیمامی شەشەم، هەر لەم بارەیەوە ناوبراو وتویەتی (فەرمودەی من فەرمودەی باوكمە، فەرمودەی باوكیشم هی باپیرمە، فەرمودەی ئەویش هی عەلی كوڕی تاڵیبەو هی ئەویش هی پێغەمبەرەو هی ئەویش هی خوای گەورەیە) (٧).\nئەگەر ئەم قسەیە ڕاست بێت كە لەچەند سەرچاوەیەكی تریشدا هاتوە، ئەوا شیعە دیسان دەستپێشخەری یەكەمن لەمێژوی ئیسلامدا لەكۆكردنەوەی فەرمودەو بەكارهێنانی وەك چەكێكی قورسی جەنگە ناوخۆییەكاندا، وەك لەدرێژەی ئەم باسەداو لەگەیشتنە سەر دواین مەزهەبی سونی تێدەگەین كەئەم كارە، كۆكردنەوەی فەرمودەو پۆلێنكردنیان بۆ ڕاست و ناڕاست، قۆناغێكی تری سامناكی بەشداریپێكردنی دەقی ئاینیە لەململانێكاندا، بەپێی چەند سەرچاوەیەكی سوننی، ئەم ئیمامە مامۆستای یەكەمین دانەری مەزهەبی فیقهی سوننەش بوە، واتە ئەبو حەنیفە، لەزۆربەی ئەو سەرچاوانە دەگێڕنەوە كە ئەبو حەنیفە دو ساڵ لەژێردەستی جەعفەردا فێری شەریعەت و زانستی فەرمودە بوە، هەر بۆیە ئەم یەكەمین ئیمامەی سوننە وتەیەكی بەناوبانگی هەیە كەدەڵێ (ئەگەر ئەم دو ساڵە نەبوایە ئەوا نوعمان كەمەبەستی ئەبو حەنیفەیە دەفەوتا) (٨).\nواتە ئەگەر ئەم دو ساڵە نەبوایە كەتیایدا ئەو لەژێردەستی جەعفەری سادق فێری شەریعەت بوە، ئەوا ئەو ناوبانگی بڵاو نەدەبۆوەو نەدەبو بەیەكەمین دامەزرێنەری مەزهەبی فیقهی سوننی، كەواتە هەر بەهۆی ئەم دو ساڵەوە بوە بەئیمام، دواتر بوە مامۆستای شافعی، ئەویش بوە بەمامۆستای ئەحمەد، شیعەكان ئەوە دەكەنە بەڵگەی ئەوەی كەئەمان خاوەنی ڕاستەقینەی شەریعەتی ئیسلامین بەهەردوك بەشی شیعەو سوننەیەوە، كە لەڕاستیدا ئەگەر بێت و ئەم حیكایەتە ڕاستیش بێت، بەڵگە نییە بۆ شیعە كە لەزۆربەی سەرچاوەكانیاندا چەندین بارەی دەكەنەوەو سوننەكانیش كەتوانایەكی زۆریان سەرفكردوە لەپینەكردن یان ڕەتكردنەوەیدا، ڕەنگە بەڵگە بێت لەسەر هەردوكیان، واتە لەبری ئەوەی ئەمە بڵێینەوە كەشیعەو سوننە لەقۆناغەكانی دواتردا دروستیانكردو ئێستاش وەك بەشێك لەشەڕی ئایدۆلۆژی لەسەر یەكتری دەیڵێنەوە لەسەر ئەم ڕوداوە، دەتوانن بڵێن سەرەتا جیاوازییەكانی شیعەو سوننە وەك ئێستا نەبوە، هەر بۆیە تێكەڵی زانایانی شیعەو سوننە لەو سەردەمانەدا، كەسەرەتاكانی گەڵاڵەبونی قوتابخانەی شیعەو سونەیەو هەوڵدانە بۆ دروستكردنی دیوارێكی ئاسنینی ئاینی لەنێوان موسڵماناندا بەناوی ئاینەوە لەسەر سیاسەت و ململانێی دنیایی، بۆیە لەسەرەتادا شیعەبون و سوننەبون بریتی بو لەدو هەڵوێستی سیاسی، واتە لایەنگری عەلین یان ئەبوبەكر، لەقۆناغەكانی داهاتوتردا، لەگەڵ دەركەوتنی توێژی پیاوانی ئایینی و هەوڵدانیان بۆ بەئایینیكردنی ئەو ململانێیانە، قۆناغ بەقۆناغ ئەم ناكۆكییانە بەئایدۆلۆژیكران، تا گەیشتوە بەئەمڕۆ، كەجیاوازی نێوان شیعەو سوننە ئەمڕۆ بوە بەجیاوازییەكی عەقائیدی، فیقهی، ئەخلاقی، كەلتوری ئەوەندە قوڵ هەتا سیماو جلوبەرگیشی گرتۆتەوە.\nلەچوارچێوەی مەزهەبی فیقهیدا موسڵمانان دەبنە دو بەش، بەشێك كەزۆرینەی كۆمەڵگەیەو بریتییە لەخەڵكی ڕەش و ڕوت و ئەوانەی زۆر قوڵ نەبونەتەوە لەشەرع و بەزمانی ئەو سەردەمە پێیان وتراوە (سواد الناس یان العامە)، بەشی دوەمیش نوخبەی پیاوانی ئایینییە كە لەتوانایاندایە لەمەسەلە ئایینییە هەمەجۆرەكاندا ئیجتیهاد بكەن و وەڵامی پرسیارە نوێیەكان بدەنەوە، ئەوانەش موجتەهیدەكانن.\nگروپی پیاوانی ئاینی لەم هاوكێشەیەداو لەناو كۆمەڵگەشدا ڕۆڵی ڕابەڕایەتی دەبینن، لەبەرامبەریشدا پێویستە كۆمەڵگە لاسایی ئەمان بكاتەوە، دیسان بەزمانی ئەو سەردەمە ئەمانە موقەلیدن، كەواتە شتێك كەپێویستە لەسەر كۆمەڵگە برییتییە لەلاساییكردنەوەو دواكەوتنی پیاوانی ئاینی، تەقلید لەناومەزهەبی فیقهیدا بریتییە لە (وەرگرتنی قسەی قسەكەرو شوێن كەوتنی و تۆ نازانی بەڵگەی چییە) (٩).\n(الشاگبی) لەبەرگی دوەمی كتێبە بەناوبانگەكەیدا كەتایبەتە بەئسوڵی فیقه لەناساندنی ئەوانەی پێویستە لاسایی مەزهەبەكان بكەنەوە كەزۆرینەی كۆمەڵگەی موسڵمانان پێكدێنن، بەو مرۆڤە نابینایەیان دەچوێنێت كەپێویستە دەستیان بگیرێت بۆ ئەوەی بگەنە شوێنی مەبەست لەبەرامبەر ئەم زۆرینەی كۆمەڵگەی ئیسلامی كەئەركیان لەگوێگرتن و جێبەجێكردندا كورتكراوەتەوە، وەك وتمان نوخبەیەكی ئایینی هەیە كە بەناوی ئیجتیهادەوە ڕۆڵی قسەكەری ئایینی دەبینن، ئەمانە لەبری هەموان بیردەكەنەوەو یاسای ئاینی بۆ ئەو مەسەلانە دادەنێن كەخودی ئاین لەڕێگای دەقەكانی قورئان و سوننەتەوە هیچ قسەیەكی لەبارەیانەوە نەكردوە.\n1.\tالعصبیە والدولە، (ص130).\n2.\tبه‌پێی هه‌ندێك سه‌رچاوه شافعی خاوه‌نی یه‌كه‌می ئه‌م وته‌یه‌یه (بۆنمونه بڕوانه المواقف ج3/ص642-) هه‌ندێك سه‌رچاوه‌ی تریش ده‌ڵێن ئه‌مه قسه‌ی عومه‌ر كوڕی عه‌بدول عه‌زیزه (بۆنمونه بڕوانه : معالم اصول الدین ج1/ ص153، یان :منهاج السنە النبویە ،ج6/ ص254).\n3.\tالصواعق المحرقە علی أهل الرفچ والچلال والزندقە (ج2/ص640).\n4.\tمعارج القبول (ج3/ص1208).\n5.\tإیپار الحق علی الخلق فی رد الخلافات ج1/ص134).\n6.\tتەنها بۆ نمونه بڕوانه (القول المفید فی ادلە الاجتهاد والتقلید، الشوكانی ص17).\n7.\tالوسائل: (18|58 ح 26).\n8.\tبۆنمونه بڕوانه:(مختصر التحفە الاپنی عشریە، ص8).\n9.\tالعصبیە والدولە، (ص130).


ئه‌گه‌ری ده‌ستپێكردنه‌وه‌ی گه‌شته ئاسمانییه‌كانی هه‌رێمی كوردستان له‌ئارادایه\n13/07/2020 352 جار خوێندراوه‌ته‌وه\nتەلار فایەق، بەڕێوەبەری فڕۆکەخانەی نێودەوڵەتی هەولێر ڕایگه‌یاند، تاوەکو 22/07/2020 گەشتە ئاسمانییه‌كان رادەگیرێت، بەڵام هەفتەی داهاتوو بڕیار لەسەر ئەوە دەدرێت کە ئایا گەشتە ئاسمانییەکان دەکرێنە یان نا.\nته‌لار فایه‌ق، به‌ڕێوه‌به‌ری فڕۆكه‌خانه‌ی نێوده‌وڵه‌تی هه‌ولێر ڕایگه‌یاند، بەغدا داوای لە ئه‌وان کردووە دیراسەی دۆخەکە بکەن و بۆچوونی خۆیان رابگەیەنن، ئەگەر هەیە هەفتەی داهاتوو گەشتەکان دەستپێبکەنەوە، بەڵام دوا بڕیار لە لای فڕۆکەوانی بەغدایە.\nئاماژەی بەوەشکرد، ئێمە وەکو فڕۆکەخانەی هەولێری نێودەوڵەتی ئامادەیین بۆ کردنەوەی فڕۆکەخانەکەمان.\nبه‌وته‌ی ته‌لار فایه‌ق، بەهۆی داخستنی فڕۆکەخانەکە، زیانی زۆریان پیگەیشتووە و هەوڵ دەدەن هەنگاو بە هەنگاو لە دوای کردنەوەی فڕۆکەخانەکان قەرەبووی زیانەکان بکەنەوە، هه‌روه‌ها لە ئەگەری کردنەوەی فڕۆکەخانەکان، گەشتەکان بە مەرج دەبن.


بەرپرسێکی عێراقی رایەکی مەترسیداری بەرامبەر کورد هەیە.. " دەبێت هەرێم بەو پێگە بەهێزەوە نەمێنێتەوە "\nئەرشەد ساڵحی: دەبێت هەرێم بەو پێگە بەهێزەوە نەمێنێتەوە\nئەرشەد ساڵحی، ئەندامی پەرلەمانی عێراق و نوێنەری تورکمان رایگەیاند" لە دوای خۆپیشاندانەکان نابێت هەرێم بەو پێگە بەهێزەی ئێستا بمێنێتەوە".\nئەرشەد ساڵح بە دەنگی ئەمەریکای راگەیاند" تر پێویستە هەرێمی کوردستان وەکو حکومەتێکی فیدڕاڵی بەو شێوەیەی رابردو نەبێت، کە پێگەی لە پێگەی حکومەتی ناوەند زیاتر بێت، پێویستە چاکسازی لە زۆرێک لەبەندەکانی دەستوردا بکرێت".\nئەرشەو ساڵح لەو چاوپێکەوتنەدا دەڵێت" لە دەستوری یەکەمدا ستەمیان لێ کردین و وەکو نەتەوەیەکی سەرەکی دیاریان نەکردین، ئەمجارە سەرەتا دەمانەوێت مافی هاوڵاتی بون بۆ هەمو عێراقییەکان دەستەبەر بکرێت، ئەوسا دەشخوازین ئەو مافەمان بۆ بگەڕێننەوە، وەک چۆن لەپەرلەمانەوە دەنگ لەسەر ئەوە درا کە تورکمان پێکهاتەیەکی سەرەکی ژیانی سیاسی عێراقە ئەمجارەش ئەگەر کورد بهێڵن".


دیارە زۆربەی وڵاتانی عەرەبی لەمێژساڵە بەکردەوە واقعییەتی بوونی وڵاتی ئیسرائیلیان سەلماندووە و بە ئاشکرا و بە نهێنی لە بوارەکانی ئابووری و ئەمنییەتی پەیوەندیی غەیرەڕەسمییان لەگەڵی بەرقەرار کردووە.\nمیسر و ئیسرائیل لە ٢٦ی مارسی ساڵی ١٩٧٩ی زایینی و ئۆردۆن و ئیسرائیل لە ٢٦ی ئوکتوبری ساڵی ١٩٩٤ی زایینی ڕێککەوتننامەی ئاشتییان لەگەڵ ئیسرائیل واژۆ کردووە و یەکتریان بە ڕەسمی ناسیوە.\nکاتی خۆی میسر بەهۆی ئاشتی لەگەڵ ئیسرائیل تەنانەت لە یەکیەتیی عەرەب دەرهاوێژرا.\nگرنگیی ڕێککەوتننامەی ئیمارات و بەحرەین لەگەڵ ئیسرائیل، بەتایبەتی کاتەکەیەتی کە نەک هەر پەیوەندییەکانی دنیای عەرەب و ئیسرائیل، بەڵکوو دەکرێ بوترێ دۆخی ناوچەکەی، خستووەتە قۆناغێکی نوێوە.\nکەشوهەوای سیاسیی ناوچەی ڕۆژهەڵاتی نێوەڕاست گۆڕاوە و ڕەوتەکە بەرەوپێش دەچێ و دۆخەکە بە زەحمەت بۆ پێش ١٥ی سپتامبری ٢٠٢٠ی زایینی بگەڕیتەوە.\nتایبەتمەندی یان "موئەلفە"کانی ئەو قۆناغە نوێیەی ناوچە بە کورتی بریتین لە:\n١) ئیسلامی سیاسی، "جهادی گری" و ڕادیکالیزم لە پاشەکشە دان و ڕەوتەکە سەرەتای لاوازبوون و بێ کاریگەریبوونیان پیشان دەدات.\n٢) تێگەیشتن و عەقڵییەتێکی نوێ لە ئاستی وڵاتانی عەرەبی سەری هەڵداوە. وڵاتانی عەرەبی ماڵاواییان کردووە لەو ئیدە و بیروبۆچوونە کە ئاشتی و ئاساییکردنەوەی پەیوەندیی لەگەڵ ئیسرائیلی گرێ دەدا بە کشانەوەی ئیسرائیل بۆ پشت سنوورەکانی پێش شەڕی ٦ ڕۆژەی ١٩٦٧ و دامەزراندنی وڵاتی سەربەخۆی فەلەستینی.\n٣) پرسی فەلەستین، بە ئاشکرا، لە ئەولەوییەتی یەکەمی وڵاتانی عەرەبی کەوتووە و جێگەی خۆی داوە بە بەرژەوەندیی یەک بە یەکی وڵاتەکان (سیاسی، ئابووری، ئەمنییەتی و نیزامی).\n٤) ئیدئۆلوژی و سیاسەتی ناوچەیی کۆماری ئیسلامیی ئێران تووشی شکستی گەورە هاتووە. سیاسەتی هەناردەکردنی شۆڕش لەلایەن کۆماری ئیسلامییەوە دواهەناسەکانی خۆی دەکێشێ.\n٥) سیاسەتەکانی کۆماری ئیسلامی لە ناوچەدا: دەستێوەردان لە کاروباری نێوخۆی وڵاتان بەمەبەستی ناسەقامگیرکردنیان، هەڵایساندن و درێژەپێدان بە شەڕی مەزهەبی لەنێوان شیعە و سوننەدا، پشتیوانی لە تێرۆریزم، ڕێکخستنی گرووپگەلی چەکدار لە زۆربەی وڵاتانی ناوچەدا بە مەبەستی خۆشکردنی ئاگری شەڕە نیابەتییەکان و ...، بەهۆکاری سەرەکیی نزیکبوونەوە و ڕێککەوتنی یەک لە دوای یەکی وڵاتانی عەرەبی لەگەڵ ئیسرائیل و لە پەراوێزکەوتنی پرسی فەلەستین ئەژمار دەکرێ.\nکۆماری ئیسلامی بەکردەوە بووەتە مەترسی و هەڕەشە بۆ سەر ئاشتی و ئاسایشی وڵاتانی ناوچە، بە عەرەب و ئیسرائیلەوە.\n٦) لە پەنا کۆماری ئیسلامیی ئێراندا، دۆڕاوی سەرەکیی ئەو قۆناغە، لانیکەم هەتا ئێستا، فەلەستینییەکانن. پرسی فەلەستین لە ئاڵوگۆڕەکانی ئەو دواییانەدا ئەوپەڕی لە پەراوێزدا و بە تەعاروفات، دەور دەگێڕێ.\nلە پەیوەندی لەگەڵ فەلەستیندا، کۆمەڵێک هۆکار پرسی فەلەستینیان لە ئاڵوگۆڕەکانی ناوچەدا خستە پەراوێزەوە. بەڵام، لە ڕاگەیەنەرە گشتییەکانی وڵاتانی ناوچە و ڕۆژئاواییدا بە دەگمەن چاوت بە وتار، لێکدانەوە یان ڕاپۆرتێک دەکەوێ کە ئاماژە بە سیاسەت و هەڵسوکەوتی خودی فەلەستینییەکان وەک هۆکارێکی سەرەکیی تەریککەوتنەوە و دابەزینی پرسی فەلەستین لە ئەجندای نێودەوڵەتیدا نەکات و ڕێکخراوەکانی فەلەستینی بە بەرپرسیارێکی سەرەکیی دۆخی تراژیکیی گەلی لێقەوماوی فەلەستین دانەنرێن.\nڕێکخراوە فەلەستینییەکان بەهۆی دووبەرەکی، شەڕی دەسەڵات و بەرژەوەندیی گرووپی و ململانەی نەبڕاوەی بێ ئاکام و پڕکارەسات بۆ گەلی بێبەشی فەلەستین، جووڵانەوەی ڕزگاریخوازیی فەلەستینی لە ئاستی ناوچە و لە بیروڕای گشتیی جیهانیدا لە ئێعتبار و ڕەوایی و ئەولەوییەت خست.\nسەرەڕای یارمەتیی ماڵیی بەرچاو و بەربەرینی وڵاتانی دەوڵەمەندی عەرەبی و یەکیەتیی ئۆرووپا و ئەمریکا، خەڵکی فەلەستین لە غەزە و ڕامەڵڵا و ... لەوپەڕی هەژاری و بێبەشیدا دەژین.\nسیاسەتی ڕێکخراوە فەلەستینییەکان خاک و کۆمەڵگای فەلەستینی دابەش کرد و خەڵکەکەی تووشی شەڕ و دووبەرەکی کردن کە پەیوەندیی بە ماف و بەرژەوەندیی ئەوانەوە نییە و خەڵکی فەلەستین بووەتە قوربانیی سەرەکیی وەزعەکە.\nکێشە و پڕشوبڵاوی، یەکگرتوویی و ئاشتیی کۆمەڵگای فەلەستینی شێواند و ئاکامەکانی وەزعەکە نەک هەر وڵاتانی عەرەبی و ئۆرووپایی، بەڵکوو خەڵکی فەلەستینیشی بێزار و ماندوو کرد.\nئاخر کام مەنتق ئەوەی دەسەلمێنێ کە لەلایەکەوە خەبات بۆ وڵاتێکی سەربەخۆ بکەی، بەڵام لەلایەکی دیکەوە ئەوەی هەشتە بەدەستی خۆت دابەشی بکەی و هێز و وزەی نەتەوەکەی خۆت لەپێناو دەسەڵاتخوازیی ئەم و ئەو ڕێکخراوەدا، بەفیڕۆ بدەی؟! لە ساڵی ٢٠٠٧ی زایینی و دوای شەڕێکی خوێناویی نێوخۆیی، ناوچەی ئوتونومی فەلەستینی بە سەر دوو حکوومەتدا دابەش کراوە: حکوومەتی ڕێکخراوی ڕزگاریدەری فەلەستین - فەتح لە ڕۆژئاوای چۆمی ئۆردۆن و حکوومەتی "حماس" لە لێوارەی غەزە!\nهەروەها، دووبەرەکی و بەرژەوەندییخوازیی ڕێکخراوەیی، پێی کۆماری ئیسلامیی بۆ نێو جووڵانەوەی فەلەستینییەکان کردەوە: کۆماری ئیسلامی بەشێوەی سیستماتیک درز و دووبەرەکییەکانی نێوان "فەتح و حەماسـ"ـی قووڵتر کردەوە، شەڕی خۆی لەگەڵ ئیسرائیلی کرد بە شەڕی فەلەستینییەکان و هەتا پێیکرا بۆ شێواندن و بێئێعتبارکردنی پرسی فەلەستین هەوڵی دا و ئاژاوەی ناوە.\nدەخالەتەکانی کۆماری ئیسلامی بیانووی دا بە دەست دەوڵەتی ئیسرائیل بە ئاسانی هێرش بکاتە سەر فەلەستینییەکان، بەشێک لە خاکەکەیان بە ئیسرائیلەوە بلکێنێ و پرسی دامەزراندنی دەوڵەتی فەلەستینی لەبیر بەرێتەوە.\nحیزب و ڕێکخراوەکانی گەلانی بندەست دەبێ ئەو ڕاستییە بسەلمێنن کە ڕەوایی و بەرحەقبوونی پرسی سیاسیی نەتەوەیەکی ژێرستەم و خەباتە ڕزگاریخوازانەکەی، بەهیچ جۆر سیاسەت و هەڵسوکەوتی ناشیاو و نابەرپرسانەی هێزەکانی نێو جووڵانەوەکە پاساو ناکا و ڕەوایی بە دووبەرەکی و کێشەی دەسەڵات و بەرژەوەندیی گرووپەکان لەسەر حیسابی گەلە چەوساوەکە نادات.\nگەلێک، هەرچەندی چەوساو و بێبەش و قوربانیی سەرکوت و تێڕۆر و هەڵاواردنیش بێ، ئەگەر بۆخۆی، بەتایبەتی ڕێکخراوە سیاسییەکانی، خەمی خۆی نەخوا و بەزەیی بەخۆیدا نەیە، نابێ چاوەڕوان بێ کە خەڵکی دیکە خەمی بخۆن و داکۆکی لێ بکەن و بەرژەوەندیی خۆیانی بۆ بخەنە مەترسییەوە.\nیەکیەتی و یەکگرتن و یەکگوتاری موعجیزە ناکا و وەک دەڵێن "ڕێژیمیشی پێناڕووخێ". بەڵام دووبەرەکیی نەبڕاوە لەسەر پرسگەلی لاوەکی و وردەبەرژەوەندیی کاتی و پڕشوبڵاویی یەکنەگرتوویی، هێز و وزەی جووڵانەوە دابەش دەکا و بەفیڕۆی دەبا، یارمەتی بە پلان و پیلانی دوژمن دەدات، لە ئاستی نێوخۆیی و ناوچەیی و دەرەکیدا زیانی قەرەبوونەکراو بە خەباتی ڕەوای گەلی ژێرستەم دەگەیەنێ و ئێعتبار و پرستیژ و مەشروعییەتی دەخاتە ژێر پرسیار.\nبێجگە لەوانە، یەکیەتی و تەبایی و هاوخەباتی، گەورەترین و کاریگەرترین چەکی گەلی بندەستە لە خەبات دژی دیکتاتۆریدا. یەکگرتوویی و هاوپەیوەندیی نەتەوەی چەوساوە "کابوسـ"ـی ڕێژیمی چەوسێنەرە. لەبەرئەوەی دیکتاتۆر هیچ چەکێکی بۆ بەرەنگاربوونەوەی چەکی یەکیەتی و یەکگرتوویی نییە. بۆیە دەسەڵاتی حاکم بۆ دووبەرەکینانەوە و شێواندنی ڕیزەکانی جووڵانەوەی ڕزگاریخواز هیچ هەوڵ و هەزینەیەکی بەلاوە زۆر نییە!\nچارەنووسی فەلەستینییەکان دەرسێکی گرنگ و بەنرخە، حەقە کورد لێی فێر بێ. بەتایبەتی جێگەی ئاماژەیە کە ئێستا و دوای دابەزینی گرنگیی فەلەستین لە ئاستی ناوچە و جهانیشدا، بەو حاڵەش دۆخی سیاسیی فەلەستینییەکان لە دۆخی کورد باشترە: فەلەستینییەکان لەسەر خاکی خۆیانن، لەئاستی نێودەوڵەتیدا مافی دامەزراندنی وڵاتی سەربەخۆیان بۆ سەلمێندراوە، ئەندامی چاوەدێرن لە ڕێکخراوی نەتەوە یەکگرتووەکاندا و وڵاتانی عەرەبی یارمەتییان دەدەن و بەقسەش بێ، پشتیوانیی سیاسی لە دۆزەکەیان دەکەن.\nپەیامەکە ڕوونە: هێزە سیاسییەکانی کورد، بۆ ئەوەی گەلەکەیان تووشی چارەنووسێکی دڵتەزێن تر لە چارەنووسی فەلەستینییەکان نەیەت دەبێ وەخۆ کەون، بە سیاسەتەکانی ڕابردوویاندا بچنەوە، بەرپرسایەتیی دۆخەکەی خۆیان بە ئەستۆوە بگرن، لە جیاتی ئەم و ئەو تاوانبارکردن، نێو ماڵی خۆیان ڕێک بخەن، ستراتیژییەکی نوێی واقعبینانە بۆ جووڵانەوەکەیان دابڕێژن و بە خەباتی هاوبەش و هێزی یەکگرتوویان بۆ ماف و ئازادیی گەلەکەمان تێبکۆشن.


تیمى یه‌كێتى و كابینه‌ى نۆى حوكومه‌تى هه‌رێم | Rwmal\nده‌ستپێك وتار تیمى یه‌كێتى و كابینه‌ى نۆى حوكومه‌تى هه‌رێم\nتیمى یه‌كێتى و كابینه‌ى نۆى حوكومه‌تى هه‌رێم\nله‌لایه‌ن: rwmal rwmalله به‌رواری: ئازار 25, 2020 له‌به‌شی:: وتاربێ لێدوان\nئۆشۆ ده‌ڵێت ( هه‌زاران گوڵى دواى مردن به‌هاى گوڵێكى نیه كاتێك مرۆف زیندوبێت )\nیه‌كێتیه‌كان دواى كۆنگره‌یه‌كى سه‌ركه‌وتوى حیزبه‌كه‌یان و هه‌ڵبژاردنى هاوسه‌رۆكانى حیزبه‌كه چاویان له‌وه‌بووكه‌حیزبه‌كه‌یان یه‌كه‌م كارى خۆى به‌سیاسه‌تى به‌رامبه‌ر به‌پارتى و كابینه‌كه‌ى مه‌سرور بارزانى بچێته‌وه ، سه‌د ڕۆژه كۆنگره ته‌واو بوه و پارتى و كابینه‌كه‌ى ئاسته‌نگه‌كانى به‌رده‌م سنورى سه‌وز زیاتر ده‌كه‌ن هه‌نگاوێكمان نه‌دى له‌وتیمه‌ى یه‌كێتى له‌حوكومه‌ت.\nله‌یه‌كه‌م تاقیكردنه‌وه‌ى كابینه‌كه‌ى مه‌سرور به‌رزانى له‌سه‌رده‌مى كرۆنادا ده‌ركه‌وت كه‌چه‌نده بێباكه له‌به‌رامبه‌ر زۆنى سه‌وز و ئه‌وه‌ى بۆ سنوره‌كه هه‌یه‌تى ته‌نها وتاره ، ده‌مه‌وێت سێ هه‌نگاوى ئه‌م كابینه‌یه ته‌نها له‌ماوه‌ى پانزه‌ڕۆژدا بخه‌مه‌ڕو كه جیاوازى چه‌ند ده‌كات له زۆنى سه‌وز و زه‌رد هه‌ڵوێستێكمان له‌تیمه سه‌وزه‌كه نه‌دى ، به‌داخه‌وه ژماره‌ى توشبوان له‌ئیداره‌ى سه‌وز زۆره‌و به‌رده‌وام له‌زیادبوندایه ئێستاش له‌سه‌ر ئاستى عێراق ئه‌م پارێزگایه پله‌ى دوه‌مه به‌ڵام جێگه‌ى سه‌رسوڕمانه هه‌تا ڕاگه‌یه‌نراوى ژماره 27 وه‌زارتى ته‌ندروستى ئه‌وپشكنینانه‌ى بۆ توشبوان و گومان لێكراوان به‌فایرۆسى كرۆنا له‌زۆنى سه‌وز زۆر زۆر كه‌متر له‌وه‌ى له‌زۆنى زه‌رد كراوه به‌شێوه‌یه‌ك كه زۆنى سه‌وز ته‌نها 584 پشكنینى بۆكراوه و زۆنى زه‌رد 1600 پشكنینى بۆكراوه له‌وه ده‌چێت بڵێن جا بشكنین چیه ده‌زانن هه‌رپشكنینێك 330 دۆلارى تێده‌چێت ئه‌وه‌ش گومانێكى زۆرى دروست كردوه.\nدووه‌م هه‌نگاوى ئه‌م كابینه‌یه دابینكردنى سێ ملیاردیناربوو بۆ دهۆك بۆ لافاوێك كه‌ته‌نها گه‌ڕه‌كێكى گرتبوه‌وه ئه‌وه‌له‌كاتێكدایه هێشتا قه‌ره‌بوى زه‌مین له‌رزه‌كه له‌سنورى سه‌وز نه‌كراوه‌ته‌وه كه‌هه‌ڵه‌بجه‌وده‌ربه‌ندیخانى گرته‌وه ، هه‌نگاوى سێهه‌مى ئه‌م كابینه‌یه ته‌نها له‌ماوه‌ى ئه‌م پانزه‌ڕۆژه‌دا ، دابینكردنى 25 ئۆتۆمبیل بۆ پۆلیسى هه‌ولێر كه بڕه‌كه‌ى زیاتر له 100 ده‌فته‌ر دۆلاره له‌كاتێكدا من ته‌نها پارێزگاى هه‌ڵه‌بجه به‌نمونه ده‌هێنمه‌وه ساڵانه پۆلیسى دارستان به‌هۆى نه‌بونى ئۆتۆمبیله‌وه ناتوانن وه‌ك پێویست ئه‌وكارانه‌ى پێیان ده‌سپێرێت جێبه‌جێى بكه‌ن\nمن ئێستا ڕوى ده‌مم ده‌كه‌مه تیمى یه‌كێتى له حوكومه‌تى هه‌رێمى كوردستان و ده‌ڵێم ئه‌وه‌ى خراوه‌ته‌ڕوو به‌شێكى كه‌مى فه‌رامۆشكردنى ده‌فه‌رى سه‌وزه‌له‌لایه حوكومه‌ته‌كه‌ى مه‌سروربه‌رزانى كوڕى مه‌سعود به‌رزانى سه‌رۆكى پارتى كه‌ده‌توانرێت به‌ده‌یانى تر بژمێرین له‌ماوه‌ى ده‌ست به‌كاربونى كابینه‌ى نۆوه ، ئیتر كاتى ئه‌وه‌نه‌هاتوه له‌خۆتان بپرسن ئێوه‌كارتان چیه له‌م كابینه‌یه كه‌ئه‌وه هه‌نگاوه‌كانیه‌تى به‌رامبه‌ر به‌ده‌فه‌رى سه‌وز كه‌ئێمه مردین ئاوڕدانه‌وه له‌گۆڕه‌كانمان سودێكى بۆئێمه‌نیه .\nئەمریکا دیسانەوە لە سەر کۆرۆنا چین تۆمەتبار دەکات\nبەڕێوەبەرایەتی گشتی تەندرووستی هەڵەبجە هاووڵاتیان ئاگادار دەکاتەوە


کوردیپێدیا - 00-07-2001\n📅 00-07-2001 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- سەرەتای ئەم مانگە: د.ق هێزەکانی موجاهیدینی خەلقی لە ناوچەکانی مەخموور مۆڵدا، لەلای هێزەکانی پکک.\n- ئەم مانگە: د.ق ئاگاداری 700 ماڵی کوردی لە کەرکوک کرد تاوەکو شاری کەرکوک بەجێبهێڵن.\n- بڵاوبوونەوەی نەخۆشیی سکچوون لە سلێمانی.\n- د.ق، بڕیاریدا کە 3 ملیۆن پەڕتووکی قوتابخانە بۆ باشووری کوردستان بنێرێت.\n- نێوەڕاستی ئەم مانگە: گیرانی کەشتییەک لە کەنارەکانی ئیتالیا کە 275 پەناهاندەی کوردی لەسەربوو.\n- ئەم مانگە: نزیکەی 10 هەزار کوردی باکوور لە ئەڵمانیا وەک هەواداری پکک لای دەستەڵاتی ئەڵمانی خۆیان ناونووسکرد.\n- نێوەڕاستی ئەم مانگە: دادگای مافی مرۆڤی ئەوروپی 222 هەزار دۆلار سزای تورکیایدا، چونکە پارتی دیموکراتی کرێکاریی کوردی قەدەغەکردووە، چونکە بڕیاری قەدەغەکردنەکە دادپەروەرانە نەبووە.\n- نێوەڕاستی ئەم مانگە: هێرشێکی ئیسلامییەکان بۆسەر هێزەکانی پارتی لە گوندی قەسرێ.\n- کۆتایی ئەم مانگە: چوونی وەفدێکی ژووری بازرگانیی ئێڕاقی بۆ سلێمانی بۆ بەهێزکردنی بازرگانی لە نێوان شارەکانی ئێڕاق و سلێمانیدا.\n- ئەم مانگە: د.ق گەمارۆی ئابووریی لەسەر باشووری کوردستان خەستترکردەوە و هەر ئوتومبیلێک لەنێوان ئێڕاق و باشووری.ک خۆراک بگوێزێتەوە، لێخوڕەکەی زیندانی دەکرێت و ئوتومبیلەکەشی دەستی بەسەرادەگیرێت.\n- راگواستنی دوو گوندی کورد لەلایەن د.ت، چونکە لە نزیک ئەو دوو گوندەوە بەهۆی تەقینەوەی مینێکەوە ژەندرمەیەکی تورک کوژرابوو.\n- چوونی 200 چەکداری سەربە رێکخراوی ئەلقاعیدە بۆ ناوچەکانی تەوێڵە و بیارە، ئەمانە سەربە ئوسامە بین لادنن.\n ⚫ دیارینەکراو | 🏳 کوردیی ناوەڕاست | هه‌واڵه‌کانی کوردستان له‌سه‌ر سایتی پارتی http://www.kdp.info\n 📰 رۆژنامە | 🇸🇦 عربي | الشرق الاوسط 06-07-2001\n 📰 رۆژنامە | 🇸🇦 عربي | الشرق الاوسط 17-07-2001\n 📰 رۆژنامە | 🇸🇦 عربي | الشرق الاوسط 19-07-2001\n 📰 رۆژنامە | 🇸🇦 عربي | الشرق الاوسط 20-07-2001\n 📰 رۆژنامە | 🇸🇦 عربي | السفیر 25-07-2001\n 📰 رۆژنامە | 🇸🇦 عربي | الزمان 27-07-2001\n 📰 رۆژنامە | 🇸🇦 عربي | السفیر 03-08-2001\n 📰 رۆژنامە | 🇸🇦 عربي | الشرق الاوسط 23-09-2001


بڕیارە سبەینێ دووشەممە، ٨ی ۳ی ۲٠۱٦، کاتژمێر ٤:۳٠ی ئێوارە، لە پەیمانگای هونەرە جوانەکانی سلێمانی، هۆڵی بەدیعە دارتاش، شانۆیی (لە ئێوارەیەکدا) لەلایەن گروپی لەیزین، بە هاوکاری پەیمانگای هونەرە جوانەکانی سلێمانی، بەشی شانۆ، نماییش بکرێت. شانۆییەکە لە نووسینی هارۆڵد پینتەرە، یاسین قادر بەرزنجی وەریگێڕاوە و هەورامان کاکە کاری دەرهێنانی بۆ کردووە، کاری کۆریۆگرافی لەلایەن هاوڕێ کەمالەوە بۆ ئەنجامدراوە.\nدەربارەی سەما و چۆنیەتی تێکەڵکردنی سەما بە دەقەکەوە هاوڕێ کەمال بە سولی ئۆن وێبی ڕاگەیاند : "دوو زەمەن لە کارەکەدا هەیە، ئێستا و ڕابردوو، ئەمەش کارەکەی بۆ ئێمە ئاسان کردووە تا بتوانین سەماو شانۆ ئاوێزانی یەک بکەین، ئێستای نماییش بە دیالۆگ نیشان دەدرێت وە ئەو رابردووەی دەیگێرنەوە بە سەما نماییش دەکرێت.\nکارکردنی سەما لەم نمایشەدا کارکردنێکی هاوچەرخە،لەگەل سەمایەکی لاتینی (سەمای سالسا)، بەسود وەرگرتن لە ستایلە جیاوازەکانی تری سەما."\nهەروەها لەسەر کاری کۆریۆگرافی، کە ناوبراو خۆی بەڕێوەی دەبات، وتی: "کۆریۆگرافی ئەم کارە جۆرێکی جیاواز تربوو لەچاو کارەکانی ترمدا، لەبەر ئەوەی راستەوخۆ کار لەگەڵ دەقێکی نوسراودا دەکرا، کە وابەستەت دەکات بە خودی چیرۆکی کارەکە خۆیەوە، واتە گێرانەوەیەک هەیە کە دەبێت ئاگاداری بیت، بەڵام بەو مانایە نییە کە راستەو خۆ تەرجومەی دیالۆگ بکرێت بۆ جوڵەی سەما، بەڵکو بەکۆی گشتی سەماکان هەریەکە و چیرۆکێک دەگێرنەوە، وە ریتمی کارەکە بەرێژەیەکی بەرچاو دوای ریتمی ئەو موزیکانە کەوتووە کە بەکارمان هێناون."\nجێگای باسە چیرۆکی کارەکە باس لە ژیانی ژن و مێردێک دەکات، کە لە یەکێک لە ئێوارەکانی تەمەنی دوای هاوسەرگیریاندا، باسی ڕابردوی خۆیان دەکەن. نواندن و سەما لەلایەن هاورێ کمال و شاینە محمود زادەوە دەبێت.\nوە لە ڕۆژانی ۸، ۹ و ۱٠ی ۳ی ۲٠۱٦ ئەم شانۆییە بەردەوام دەبێت.


سێ كۆستی رۆژنامەنووسان لە یەك ساڵدا – Knwe.org\nسەرەکی » ئاراستە » سێ كۆستی رۆژنامەنووسان لە یەك ساڵدا\nسێ كۆستی رۆژنامەنووسان لە یەك ساڵدا\nلەماوەی یەك ساڵدا رۆژنامەنووسانی كوردو میدیای كوردی، بەتایبەتیش لقی سلێمانی سەندیكای رۆژنامەنووسان، سێ كۆستی گەورەی كەوت و پڕكردنەوەی شوێنی ئەو سێ كەڵەپیاوە زۆر ستەم و مەحاڵە.\n(مام جەلال) وەك نوسەرو رۆژنامەنووسێكی بلیمەت وەك جێگری جەواهیری مەزن لە ساڵی (1959)وە سەرقاڵی نووسین و كاری میدیایی بوەو پارێزەری سەرسەختی رۆژنامەنووسان بوە، مام جەلال كەسێك بوو هەمیشە پشت و پەناو دڵسۆزی رۆژنامەنووسان بوو، بە چەندین بابەتی رۆژنامەنوانی بە زمانەكانی كوردی و عەرەبی و ئینگلیزی و فارسی دەنووسی، هەردەم لە شاخ و لە هەر كوێ ئەو هەبووبێت گوڕو تین بوە بۆ رۆژنامەنووسان..\n(نەوشیروان مستەفا) رۆژنامەنووس و هاوكات نووسەرێكی بە ئەمەك و بە ئەزموونی نوسینەوەی مێژووی رۆژنامەنووسی كوردی بۆ هەر چوار پارچەی كوردستان، خاوەنی چەندین كتێب و وتاری ناوازە و بە دیققەت و گرنگ، مێژوی رۆژنامەنووسی كورد لە سەردەستی كاك نەوشیروان و هەڤاڵەكانیدا نوسراوەتەوە.\n(عادل موراد) نوسەر و رۆژنامەنووس و زمانزانێكی بێ وێنە كە میدیایی كوردی لە شاخ و لە ناوەوەو لە هەندەران و تاراوگە، رۆڵی گەورەو لێهاتووی بینیوە..\nسەردەمانێك لە میدیای عەرەبیدا كاری كردوە پاشان بەرپرسی مەكتەبی ڕاگەیاندنی (ی.ن.ك) بوەو هاوكات سەرنووسەری هەفتەنامەی (الاتحاد) بوە كە لەو رۆژەدا باشترین رۆژنامە بوو لە سەرانسەری عیراقدا…\nئەم سێ قەڵەمە لە ماوەی یەك ساڵدا بەجێیان هێشتین..\nسێ ناوی دیار و سێ گەورە بیرو سێ كەڵەپیاوو سێ رۆژنامەنووسی بلیمەت و هەڵكەوتوو..\nئێمە لە لقی سلێمانی سەندیكای رۆژنامەنووسانی كوردستان بە ناوی سەرجەم رۆژنامەنووسانی سنوری لقەكەمان و سەرجەم رۆژنامەنووسانی كوردستانەوە پرسەو سەرەخۆشی خۆمان ئاراستەی میدیای كوردی و دڵسۆزانی بواری میدیا دەكەین كە سیاسەتمەدارو نووسەرو رۆژنامەنووس (عادل موراد) ئەندامی كارای لقمان لە رۆژی هەینی (18/5/2018) بەجێی هێشتین و بۆ دواجار ماڵئاوایی لێكردین..\nزۆر بە داخەوە بۆ قەڵەمەكەی كاك عادل\nزۆر زوو خۆی گەیاندە هەڤالەكانی و كاروانی هەردوو قەڵەمەكەی تری سلێمانی\nسەد حەیف كە لە ماوەی یەك ساڵدا هەرسێكیان بەجێیان هێشتین\nكۆستی گەورەی رۆژنامەنووسانی كوردستان كەوت


نەوتی هەرێم تاڵانفرۆش دەكرێت\n08/12/2021 902 جار خوێندراوه‌ته‌وه\nشارپریس: سەرتیپ جەوهەر\n12 دۆلار لەبازاڕ هەرزانتر و تێچوەكەشی 3 ئەوەندەی وڵاتانە\nئەوانەی دروشم و بەرگی نەتەوەیی بەسەربەخۆكردنی نەوتەوە دەكەن، فەرموون ئەم تاڵانیە ببینن\nئەمڕۆ كۆمپانیای دیلیۆیت داهاتی شەش مانگی نەوتی هەرێمی راگەیاند. بەپێی ئەو ژمارانەی راگەیەنراون سامانی نەوت لەهەرێم تاڵانفرۆش دەكرێت و داهاتێكی ئێجگار زۆر كە سامانی خەڵكی كوردستانە بەفیڕۆ دەدرێت. ئەمە لەكاتێكدایە هەموو مانگێك حكومەتی هەرێم بەناوی چاوەڕێ كردنی 200 ملیار دینار لەعیراقەوە كە دەكاتە نزیكەی 130 ملیۆن دۆلار موچەی فەرمانبەران دوادەخات!\nبەپێی ئەو ژمارانەی خراونەتە روو، 42% داهاتی نەوت بۆ حكومەت دەمێنێتەوەو لە 58% بۆ كۆمپانیاكان دەڕوات! ئەم خەرجییە لەهیچ وڵاتێكدا نییەو بێگومان دەستێكی زۆر گەورە لەپشت ئەم بارودۆخەیە.\nبەپێی ئەو ژمارەی بەردەستە داهاتی شەش مانگی یەكەمی ئەمساڵ\n4 ملیار و 100ملیۆن دۆلار بووە، دوای دەركردنی خەرجی و کرێییەکان ملیارێک و737 ملیۆن دۆلاری سافی ماوەتەوە! واتە تەنها 42%ی پارەكە بۆ حكومەت ماوەتەوە؟!\nبەپێی بەدواداچوونێكی سەرەتایی، تێكڕای نرخی نەوت لەماوەی شەش مانگدا لەبازاڕەكانی جیهان 65 دۆلار بووە بۆ یەك بەرمیل، بەڵام هەرێم نەوتی هەرزامفرۆكردووە بە 53 دۆلاری فرۆشتووە!\nبەپێی ئەو ژمارانە، نرخی تێچووی بەرهەمهێنان و فرۆشتنی نەوت بۆ یەك بەرمیل لەماوەی ئەو شەش مانگە نزیكەی 31 دۆلار بووە، تەنها 22 دۆلار بۆ حكومەتی هەرێم ماوەتەوە.\nئەوەی جێی سەرنجە ئەو تێچووە زۆرەیە لەنەوتی هەرێم لەدەرهێنان و رەوانەكردن و فرۆشتن؟ بەراورد بەنرخی تێچووی نەوت لەعیراق و وڵاتانی دەوروبەر دەگاتە سێ قات و زیاتر! بۆنمونە لەوڵاتێكی وەكو كوێت تێچووی نەوت نزیكەی 8.50 دۆلارە، بەڵام لە وڵاتێكی وەك ئێران دەگاتە زیاتر لە 12.5 دۆلار، كەچی نەوتی كوردستان لە دەگاتە نزیكەی 31 دۆلار كە بەراستی جێی سەرنجە! بۆیە ئەوەی دەیەوێت چاكسازیی لەحوكمڕانی هەرێم بكات، یان دروشمیی نەتەوەیی و نیشتیمانیی بەبەرگی فرۆشتنی نەوتەوە دەكات، بابێت بەر لە هەموو شتێك تەماشایەكی ژمارەكانی داهاتی نەوت و ئەو پارەیەی بۆ كۆمپانیاكانی نەوت دەڕوات بكات! ئینجا منەت بەسەر خەڵكی كوردستانەوە بكات.\nنرخی تێچووی نەوت لەچەند وڵاتێك، بەنزیككراوەیی\nكوێت 3.7 دۆلار بەخەرجی سەرمایەوە گشتی 8.5 دۆلار\nسعودیە 4.5 دۆلار - گشتى 9.9 دۆلار\nعیراق 4.8 دۆلار - گشتی 10.7 دۆلار\nعومان 5.3 دۆلار - گشتی 11.3 دۆلار\nئیمارات 6.6 دۆلار - گشتی 12.3 دۆلار\nقەتەر 6.8 دۆلار - گشتی 12.6 دۆلار\nئێران 6.9 دۆلار - گشتی 12.6 دۆلار\nهەرێمەكەی خۆشمان: 31 دۆلار


ڕۆڵی تۆڕە کۆمەڵایەتیەکان لە بەهاری عەرەبی ژنان… – hkkurdistan\nHome 6 ئەرشیفی بابەتەکان 6 ڕۆڵی تۆڕە کۆمەڵایەتیەکان لە بەهاری عەرەبی ژنان…\nڕۆڵی تۆڕە کۆمەڵایەتیەکان لە بەهاری عەرەبی ژنان…\nلەکۆمەڵگە دواکەوتووەکان بۆ چەند سەدە دەبێ ژنان لەبەر هۆکارە دینی و کەلتوورە کۆمەڵایەتییە دواکەوتووەکان ڕێگەیان پێنەدراوە لە ماڵەوە بڕۆنە دەرەوە، وەکو پیاوان و چانسی دۆزینەوەی ژنانی هاوبیری خۆیان نەبووە. هەر لەبەر ئەو هۆکارە نەیانتوانیوە خۆیان لە شێوەی گروپدا ڕێکبخەن. لەم سەردەمەی ئێستا دوای فەراهەمبوونی ئەنتەرنێت و بەکار‌هێنانی وەک تۆری کۆمەڵایەتی لە هەمووشوێنێک و ماڵێک و بە بەردەوامی، ژنان توانیویانە تا ڕادەیەکی باش سوود لە تۆڕە کۆمەڵایەتیەکان وەربگرن. پەرە بە بیرکردنەوەکانیان بدەن. بەشداریکردنی ژنان لە بەهاری عەرەبی خاڵێکی وەرچەرخان بوو بۆ ژنان لەم ناوچانەی ڕۆژهەڵاتی ناوەڕاست. هەروەها وەک پلاتفۆرمێک هەژمار دەکرێت بۆ بیستنی دەنگی ژنان. ژنان هەرئەوە نییە باسیان لێوە بکرێ، بەڵکو خۆیان هاتوونەتە مەیدانەکە و قسە دەکەن، ڕۆڵ دەبینن بۆ گۆڕینی ژیانیان.\nوەک چۆن لە ئامارەکان دەرکەوتووە فەیسبووک و توویتەر لە سەرەتای سێ مانگی یەکەمی ساڵی ٢٠١١، ساڵی شۆڕشی بەهاری عەرەبی ڕێژەی بەکارهێنەرانی زۆر بەرز بۆتەوە. ژنان توانیان بیرو بۆچوونی نوێ هەڵێنجن. دواتر ژنانی گەیاندە ئەوەی بتوانن بەشداری بەرچاویان هەبێت لە شۆڕشی بەهاری عەرەبی و یەکسانی تواناکانی ژنان و پیاوان بسەلمێنن. لەبەر ئەوە دەتوانم بڵێم ژنان پێناسەیەکی باشی خۆیان کرد لە ڕاپەڕینی شۆڕشی بەهاری عەرەبی، بەتایبەتی ئەو ژنانەی لە ئاستی خوێندەواری باشدان. توانیان ئەو بیرکردنەوانە بڕەوێننەوە، کە پێیان وایە ژن ناتوانێت بەشداری شۆرش بکات، یان با بڵێین لە سیاسەت دەوری هەبێت. ژنان لە تونس، میسر، هەروەها یەمەن بە هاوشانی لەگەڵ پیاوان بەشداریان کرد. خەڵاتی نۆبڵە ئاشتیەکەی درا بە ژنە چالاکوانی عەرەبی پێشڕەو (تەوەکول کارمان) نموونەنەیەکی بەرچاوە بۆ ئەمە. لەم ڕۆژانە لە… ڕادیۆی سی بی سی کەنەدا ڕاپۆرتێک بڵاوکرایەوە دەڵێ لە تۆڕە کۆمەڵایەتیەکان گرووپێکی ژنان… دروست بووە هەتا ئێستا توانیویانە یارمەتی ١٢ ژن بدەن بۆ هەڵهاتن لە وڵاتی ئیمارات و سعودیە بۆ وڵاتە ڕۆژئاواییەکانی وەک کەنەدا و ئوستورالیا و ئەوروپا. نموونەی ئەمە کچە تەمەن ٢٠ ساڵیەکەی سعودیە بوو بە ناوی (رەهاف محەمەد) توانیان لە سعودیەوە بیگەیەننە کەنەدا. ئەو گروپە کە بەناویDefectors) ) لە ژنانی سعودیە و ئیمارات و وڵاتی دیکە پێکهاتوون. ٢٤ سەعات لە هێڵن بۆ یارمەتیدانی ئەو کچانەی کە ترسی کوشتن و ئەشکەنجەدانیان لەسەرە، و هەنگاو بەهەنگاو ڕێنێوێنیان دەکەن. ئەو گروپە زۆر نهێنیە تاوەکو ئێستا. ژنانی یەکگرتوو و ڕێکخراو لە ئێرانی ژێر دەسەڵاتی ڕژێمی ئیسلامی پار ساڵ توانیان (نا) یەکی گەورە بە ڕووی دەسەڵاتدا بدەن بۆ لابردنی حیجابی زۆرە ملێی ئیسلامی. لە کوردستانی عێراقیش ژنان ڕۆڵێکی بەرچاویان هەبوو لە خۆپیشاندانەکانی دژی بێ مووچەیی وخزمەت گوزارییە سەرەتاییەکان. ژنان بەردەوام توانیان لە پەیوەندی بن لەگەڵ یەکتربۆ پرس و ڕا گۆڕینەوە. لە وڵاتی یەمەن ٣٠٪ ی خۆپیشاندەران پێکهاتبوون لە ژنان، ئەمەش بە خاڵێکی زۆر دیار ژمێردراوە لە ڕاپەڕینی ئەم وڵاتە. ژنان لە کاتی بەشداریان لە خۆپیشاندانەکان زیاترلە پیاوان بەرەنگاری زەحمەتی دەبنەوە لەو کاتانەدا؛ لە لایەن پۆلیسی وڵاتەکەیان و لە لایەن کۆمەڵگەوە. ژنان لەم ڕاپەڕینانە داوای بەشداربوونیان دەکرد لە کابینەی حکومەتی وڵاتەکانیان؛ بۆ نموونە لە تونس بەشداری ڕاستەقینەی ژنانیان داواکرد، و توانیان یاسای باری کەسێتی پێشکەوتنخواز فەرزبکەن بەسەر حکومەت. هەوڵدانی خۆیان دەست پێکرد بۆ دیاریکردنی پاشەڕۆژێکی ڕوونی ژیانی ژنان لە ناوچەکە. ئەمەش بە یەکەم بەشداریکردنی ژنان دیاری دەکرێ لە مێژووی ڕاپەڕینەکانی ڕۆژهەڵاتی ناوەڕاست. بێگومان بەشی زۆری ئەمانە دەگەڕێتەوە بۆ فاکتۆری بوونی تۆڕە کۆمەڵایاتیەکان هەروەک لە پێشەوە باسم کرد. چونکە ڕۆڵی تۆڕە کۆمەڵایەتیەکان و کۆمیونیکەیشن بەگشتی ڕۆڵی بەرچاویان بووە لەو بزووتنەوانەی ئەم دەیەی دواییدا.\nبە گشتی تۆڕە کۆمەڵایەتیەکان دەتوانن ببنە فاکتەرێکی بەهێز بۆ بزووتنەوی ژنان و خەباتیان بۆ بە دەستهێنانی مافەکانیان. بەتایبەت لەو وڵاتانەی وەک سعودیە و ئیمارات کە چوونە دەرەوە و تێکەڵبوونی کچان و ژنان تێیدا زۆر سنووردار و تاڕادەیەک نەکردەیە.\nتێبینی: ئەم بابەتە لە بۆپێشەوەی ژمارە ٤٧ ی تایبەت بە ٨مارس… بڵاوکراوەتەوە


تاڵیبان دەیەمین پایتەخت لە ئەفغانستان کۆنتڕۆڵ دەکاتەوە\nڕۆژی پێنجشەممە چەکدارانی تاڵیبان پایتەختی هەرێمێکی دیکەیان لە نزیک کابوڵ کۆنتڕۆڵ کردەوە، ئەمەش دەیەمین پایتەختە کە لە ماوەی هەفتەیەکدا تاڵیبان دەستی بەسەرداگرتوونەتەوە.\nچەکدارانی تاڵیبان ئاڵای خۆیان لە شاری گەزنە هەڵکرد کە دەکەوێتە 130 کیلۆمەتر لە باشووری ڕۆژئاوای کابوڵەوە، دوو سەرچاوەی ناوخۆیی بە دەزگای هەواڵی ئەسۆشیەتد پرێسیان وت شەڕ و پێکدادانەکان لە بنکەیەکی هەواڵگری و دامەزراوەیەکی سەربازی لە دەرەوەی شارەکە بەردەوام بوون.\nتاڵیبان وێنە و ڤیدیۆی چەکدارەکانی بڵاوکردەوە لە شاری گەزنە، کە پایتەختی هەرێمێکە بە هەمان ناوەوە.\nلەکاتێکدا هێشتا هەڕەشەی ڕاستەوخۆ لەسەر کابوڵی پایتەخت نیە، خێرایی پێشڕەوییەکانی تاڵیبان پرسیار دروست دەکات لەسەر ئەوەی حکومەتی ئەفغانستان دەتوانێت تا چەند کۆنترۆڵی ئەو ناوچانە بکات کە هێشتا لەژێر دەسەڵاتیدا ماون، لەکاتێکیشدا شەڕ و پێکدادانەکان بوونەتە هۆی ئاوارەبوونی هەزاران کەس، پێدەچێت حکومەتی ئەفغانستان ناچار بێت بکشێتەوە و بەرگری لە کابوڵ و چەند شارێکی دیکە بکات.\nنوێنەرێکی گەزنە بە ناوی محەمەد عارف ڕەحمانیەوە وتی شارەکە کەوتۆتە ژێر دەسەڵاتی چەکدارانی تاڵیبانەوە، ئەندامی ئەنجومەنی هەرێمەکە ئامانوڵا کامرانی هەمان شتی بە ئەسۆشیەتد پرێس وت، بەڵام ئاماژەی بەوەدا دوو بنکەکەی دەرەوەی شارەکە هێشتا لەژێر دەستی هێزەکانی حکومەتدان.\nکامرانی وتی فەرمانڕەوای هەرێمی گەزنە و سەرۆکی پۆلیس لەگەڵ تاڵیباندا ڕێکەوتوون لەسەر ئەوەی دوای ئەوەی خۆیان بەدەستەوەدا هەڵبێن.


ئێواره پیاسه‌یه‌ك به کۆڕنیشه‌که‌ی که‌رکووکدا – Denegkan\nئێواره پیاسه‌یه‌ك به کۆڕنیشه‌که‌ی که‌رکووکدا\nbyسه‌لام\tNovember 14, 2008\tئەدەب\nئاواره‌یه‌ك له فه‌یله‌قی که‌رکووکه‌که‌وه\nده‌رباره‌ی مادده‌ی بیستوچوار\nنامه‌یه‌کی ناڕه‌زایی بۆ په‌رله‌مانه‌که‌ی عیراق\nتا نامه‌که گه‌یشته جێ\nیه‌ك یه‌ك هه‌موو حه‌رفه‌کانی\nببوون به پشکۆی ئاگر و زه‌رده‌واڵه\nزه‌رفه‌که‌یش ببووه مه‌قاڵه\nڤالانتاین 14 / 02 / 2009\nبه بۆنه‌ی ڤالانتاینه‌وه دڵداره‌کانی شۆریجه و ره‌حیماوه \nهه‌موویان بڕیاریان داوه\n له داخی په‌ڕۆی سه‌وز و زه‌رد\nئیمساڵ یاده‌وه‌ری جه‌ژنی خۆشه‌ویستی ناکه‌نه‌وه\nله‌و رۆژه‌دا مانده‌گرن و به‌ختی کورد ئه‌ده‌نه به‌ر به‌رد\nکاتێ هاتن وه‌کو گه‌نه، بوون به دوومه‌ڵ\nبوون به قالۆنچه و به قاچی ( ده هه‌زاره‌وه )\nنووسانه پێستی شاره‌وه\nپاشان عرووبه و موسه‌ننا و ئه‌نده‌لوس و ئه‌بو غه‌زبان\nبه‌ربوونه گۆڕینی ناوی کۆڵان و بازاڕ و دوکان\nبه‌ر له‌وانیش ئالی عوسمان\nتووره‌که‌یه‌ك کێچی ( قه‌ره ) ی وه‌ك دڵی خۆیان بۆ هێنام\nئێستایش بۆیه شارێکی پڕ له فه‌رته‌نه‌م\nشڵه‌ژاوی بۆردومانی کێچ و گه‌نه‌م\nداخوازیه‌کی نووسیوه ، تیایدا وتوویه‌تی ئه‌ویش\nحه‌زده‌کات سه‌یاره‌یه‌کی قنج و بچکۆلانه‌ی هه‌بێت\nسه‌یاره‌یه‌کی ئاسایی نه‌ك مارسیدس و شۆفرلێت\nکاتێ چۆته نووسینگه‌ی شار\nکاربه‌ده‌ستێکی قه‌ڵه‌وی سگ پڕ دۆلار\nگله‌یی لێده‌کا و ده‌ڵێت\nتۆ چی له سه‌یاره ده‌که‌ی\nئه‌وه‌نده‌ت به‌سه خێزانی\nشه‌هیدێکی گه‌وره‌ی وه‌کو مامه‌ڕیشه‌ی\nراسته به‌رزن وه‌ك بورج وان\nبه‌ڵام له‌وانیش به‌رزتر\nعیماره‌ی غه‌می که‌رکووکه\nوا چۆته حه‌لحه‌له‌ی ئاسمان\nدوو مناڵی کوردی نه‌گبه‌ت\nخه‌ڵکی خانووه قوڕه‌کان بوون\nهه‌موو رۆژێك نیو سه‌عاتێ به پێده‌چوون\nبه‌ره‌و قوتابخانه‌ی میلله‌ت\nدوو مامۆستای کراس سه‌وز و کراس زه‌ردی گه‌نج و خرپن\nله‌وێ فێری ( دارا داری دی ) ده‌کردن\nکاتێ من چووم سه‌به‌ته‌یه‌ك مێوه‌ی خۆشم\nله گه‌ڵ خۆمدا بۆ بردبوون\nمناڵه‌کان پاش ئه‌وه‌ی له نیگای چاوی\nهه‌ردوو مامۆستاکه رامان\nیه‌کێکیان سێوێکی سه‌وز و\nئه‌وه‌که‌یتر هه‌رمێیه‌کی زه‌ردی رفان\nیه‌که‌مجار که هاتمه سوید هه‌ر له فڕۆکه‌خانه‌وه\nپۆلیسێك چه‌ند پرسیارێکی ئاراسته‌م کرد\n– ناوت چییه و له کام وڵاته‌وه هاتووی؟؟\n– – وتم ناوم سه‌لام محه‌مه‌د ئه‌مینه\n– وڵاته‌که‌میش : کوردستان.\n– – وتی ئاخر کامه به‌شیان؟\n– تورکیا ؟ عیراق ؟ سوریا ؟ ئێران ؟؟\n– – وتم هیچیان\n– لای خۆت بنووسه که‌سێکی بێ وڵاتی ناوچه‌ی گه‌رمیان\nباڵنده موهاجیره‌کانی که‌رکووك\nبه‌یانیه‌ك ئه‌چووم بۆ کار\nره‌وه باڵنده‌یه‌کی زۆر\nوڵات وڵات هه‌ڵفڕیبوون\nبینیم حه‌وشه و سه‌ردیوار و باڵه‌خانه و\nله پاساری و په‌ڕه‌سێلکه و سوێسکه‌و کۆتر\nده‌نگی گمه‌گم و زیقه و جریوه‌یان\nدڵی هێنابوومه گریان\nسێ سێ ، دوو دوو\nسه‌ریان به یه‌که‌وه نابوو\nهه‌موو به‌سه‌رهاتی خۆیان\nبۆ یه‌کتری باس ئه‌کرد چۆن\nله که‌رکووکدا بێ هێلانه و\nله سلێمانی و هه‌ولێریش به ئاواره ناونووس ده‌کرێن\nهاتوون به‌ڵکو ، لێره ئیقامه وه‌ربگرن\nئه‌وسا به ئاره‌زووی خۆیان بڕۆن و بێن..\nئه‌گه‌ر هه‌موو دانیشتووانی کوردستان\nبه فڕۆکه‌ی پان و به‌رین\nبۆ وڵاتی سوید به‌رین\nببه‌ین بۆ کوێستان و گه‌رمیان\nکاروانی کۆچ و هیجره‌تی په‌نابه‌ران\nلێره‌وه بێت بۆ وڵاتی رۆژهه‌ڵاتی سویدستان ؟؟؟\nجوانترین شیعر بنووسم\nجوانترین چیرۆك و رۆمان\nگریمان بووم به خاوه‌نی په‌نجا دیوان\nبه چی ئه‌چێ و چی ئه‌گۆڕێ\nکه بیر له سیمفۆنیای ئه‌جه‌ل ئه‌که‌مه‌وه\nنوقمی خه‌یاڵی دوور ئه‌بم\nئه‌ڕۆم بۆ که‌وکه‌بێکی جوان\nپڕ له نێرگزی سه‌عاده‌ت ، له رێحانه‌ی سپی رۆح و\nله فریشته و له په‌پووله‌ی خه‌ونی پیرۆزی مناڵان\nئا له‌وێدا ، دیوارێکی شووشه‌به‌ندی\nله گه‌رما سوور هه‌ڵگه‌ڕاوی ره‌ق و ئه‌ستوور\nئه‌که‌وێته نێوان من و خواوه‌نده‌وه\nئه‌گینا بۆ خۆم به نووری خۆشه‌ویستی خوا ئه‌سووتام\nسوید – 20 / 09 / 2008-09-20\nله ژماره 33 ی گۆڤاری هه‌ناردا بڵاوکراوه‌ته‌وه\nچه‌ند سه‌رنجێك :\nمیگراشوون مه‌به‌ست له دایره‌ی هیجره‌یه به زمانی سویدی.\nقه‌ره واته ره‌ش به زمانی تورکی وه‌ك قه‌ره سالم ، قه‌ره حه‌سه‌ن ، قه‌ره هه‌نجیر که عوسمانیه‌کان به زۆره‌ملێ سه‌پاندوویانه.\nبێجگه له دوا کۆپله ئه‌وه‌کانیتر ره‌نگدانه‌وه‌ی بارودۆخی تایبه‌تی شاری که‌رکووك و کوردستان به گشتین . چۆن سیاسیه‌کان خیتابی خۆیان هه‌یه پێم وایه شاعیریش هه‌ندێجار مافی ئه‌وه‌ی هه‌یه خیتابی خۆی هه‌بێت و خواوه‌ندی ئیلهام لایه‌نه هونه‌ریه‌که‌ی ئه‌به‌خشێت ئه‌گه‌ر له پێناوی مه‌سه‌له‌یه‌کی ره‌وادا بێت و له سه‌ر هه‌ڵه‌ی زمانه‌وانی بچووك  لێپرسینه‌وه‌ی له گه‌ڵدا ناکات.\nPrevious ئازادى و گەران بە دواى ئاقیبەتدا..!


کورد لەنێوان زەردەشتی و ئیسلامدا – History Of Kurdistan\nHome / بەشی مێژووی كورد / مێژووی كۆنی كورد / کورد لەنێوان زەردەشتی و ئیسلامدا\nزريان احمد 2016-02-16\tمێژووی كۆنی كورد لێدوان نووسین ناچالاککراوە لە کورد لەنێوان زەردەشتی و ئیسلامدا 6,770 Views\nزەردەشت یەكێكە لەو كەسانەی بانگەشەی پێغەمبەرایەتی كردووە، هەروەها بانگەوازی خەڵكی كردووە شوێنی بكەون، ئاینەكەشی بەشێوەیەكی گشتیی بریتییە لە: پەرستنی خودا، دژایەتی شەیتان، فرمان بەچاكە و نەهی لە خراپە، دووركەوتنەوە لە كرداری كەچ و بەد. زۆربەی رێنماییەكانیتری ئاینەكەشی زیاتر لە دەوری بوونی خوایەكی باڵادەست دەسورێتەوە كە لای ئەوان پێی دەوترێت (ئەهورامەزدا). زەردەشتییەكان بڕوایان بە حەتمیەتی كۆتایی دونیا هەیە كە رۆژی پەسڵانەو لەوێدا بەهەشت و ئاگر هەیەو دواتر خراپەكاران بەیەكجاریی لەناو دەچن(2). ئەم دیدو تێڕوانینە ئاینیانەش كە زۆر نزیكە لە رێنمایی ئاینە ئاسمانییەكانیتر پاڵی ناوە بە زۆرێك لەتوێژەرانەوە زەردەشتیی بەئاینێكی ئاسمانی بدەنە قەڵەم و شوێنكەوتووەكانیشی بە ئەهلی كیتاب بناسێنن(3)، بەڵام لەبەر ئەوەی وا بڵاوە كە زەردەشت وتویەتی “رووناكی و تاریكی دوو بنەڕەتی دژ بەیەكن و بنەمای هەموو بوونەوەر پێكدێنن”(4)، هەروەها لەبەر ئەوەی رێنماییەكانی زەردەشت جەخت لەوە دەكەنەوە كە هێزی شەڕی دژە خواوەند ناچنە ژێر هەژموون و دەسەڵاتی ئەوەوە (5)، ئەوەی لێ فام دەكرێت كە ئەم ئاینە یەكتاپەرستی و دوالیزمەی دژ بەیەكی ئاوێتە كردبێت، بە واتایەكیتر دوو جۆر خواوەندی لەبوونەوەردا بڕیار داوە كە خوای خێرو خوای شەڕن، بە پێوەرە ئیسلامییەكەش ئەمە دەكاتە ئەوەی بوونی هاوبەش (شریك) ی بۆ خودای تاقانە بڕیار لێ دابێت (6). بەڵام بەدوور نازانرێت ئەم گومان و ئاڵۆسكانە دەربارەی خودا كاری جێگرەوەو جێنشینەكانی زەردەشت بێت و بەشێك بێت لە شێواندن(تحریف) ی رێنماییەكانی نەخاسمە گەر ئەوە بزانین زۆربەی هەرە زۆری كتێبە پیرۆزەكەی زەردەشت (ئاڤێستا) لە دەمی داگیركاریی ئەسكەندەری مەكدۆنیدا بۆ ئێران لەناو چووەو فەوتاوەو دوای سەردەمێكی زۆر دیسانەوە سەر لەنوێ نوسراوەتەوە (7)، بەم پێیەش زۆربەی ئەدەبیات و دەقەكانی ئێستای زەردەشتیی هی پاشینەكانن و رەسەن و تایپی یەكەم نین و گۆڕانكارییان بەسەردا هاتووە.\nهەندێ لە رۆژهەڵاتناسان پێیانوایە سەرباری ئەوەی كوردەكان لە سەدەی حەوتەمی زاینیدا بەشێوەیەكی بەربڵاو چوونەتە سەر ئاینی ئیسلام بەجۆرێك لە جۆرەكان كاریگەریی ئاینی زەردەشتیان لەسەر ماوە كە سروتە سەرەكییەكانی بریتییە لە پەرستشی خۆرو ئاگر و دانانی ئاگر بە بنەڕەتی دابو دەستورە ئاینییەكان(15). بەرای ئەم توێژەرانە ئەم كاریگەرییەی زەردەشتی لە سەر كورد لەوەدا دیارە كە كورد تائێستاش بوونی ئاگر و ئاگردان لە ماڵدا بەنیشانەی بەردەوامیی خێزان دەزانن(16). هەروەها گێڕانەوە مێژوییەكان ئاماژە بەوە دەكەن زەردەشتییەكان و سروتەكانی زەردەشتی لە ناوچە كوردنشینەكان تا سەردەمانێكی درەنگی سەردەمی عەبباسی (749_1258ز) درێژەو بەردەوامیی هەبووە، هەروەها لە ناوچەكانی ئێران و لەو دەڤەرە كوردییانەی سەر بەئێران بوون، زەردەشتی و مەجوسییەكان گەورەترین كەمایەتی ئاینی بوون لەژێر سایەی حوكمڕانی خەلافەتی عەباسی(17). هەر لەم سەردەمەشدا گەڕیدەو مێژوونوسەكان تێبینی ئەوەیان كردووە ئاتەشگەیەكی گەورەی زەردەشتی لە ناوەڕاستی سەدەی دەیەمی زاینی لە شاری ورمێ ـ ی باكوری رۆژئاوای ئێران هەبووە كە رووگەی ئاگر پەرستەكانی هەموو ناوچەكە بووەو هیچ كات ئاگردانەكەی خامۆش نەبووە (18). هەروەها لە شاری حەلوان و ناوچەكانیتری دەوروبەری تا سەدەی سیازدەیەمی زاینی ئاتەشگەی زەردەشتی بینراون، لەكرماشان ئاسەواری زۆری زەردەشتی دۆزراوەتەوە كە هێمایە بۆ خواوەندی (ئاهورا مەزدا) (19). هەر لەم سەدەیەشدا (13 ز) یاقوتی حەموی ئاماژەی بە بوونی گوندێكی زەردەشتی كردووە بەناوی “بیت النار” لە نزیك شاری هەولێر (20)، یەكێك لە شاعیرەكانی عەرەبیش بەناوی (ابن المستخف ـ 1237 ز مردووە) ڕقی لە بوونی وەها گوندێكی زەردەشتی بوەتەوەو لە دوو دێڕ شیعردا دەڵێت\nأربل دار الفسق حقاً فلا يعتمد العاقل\nتێكڕای سەرچاوە مێژوییەكان كۆكن لەسەر ئەوەی كۆتاییهاتنی باڵادەستی ئاینی زەردەشتی لە كوردستاندا بەهۆی بڵاوبونەوەی ئیسلامەوە بووە كە وردە وردە بوەتە جێگرەوەی ئەم ئاینە. هەرچەندە هەندێ لە مەشخەڵهەگرانی زەردەشتی باس لەوە دەكەن ئاینەكە بەتۆپزی و لەژێر زەبری “فتوحاتی ئیسلامی” دا كۆتایی پێهاتووەو بەشێوەیەكی ئارەزوو مەندانە نەبووە، بەڵام تائێستا ئەو پرسیارە هەر بێ وەڵامە بۆچی ئیسلام كۆتایی بە ئاینی زەردەشتی هێنا، كەچی جوولەكەو كریستیان و شوێنكەوتوانی ئاینی ئێزیدی لە سایەی حوكمڕانە موسوڵمانەكاندا پارێزگارییان لە ئاینەكانی خۆیان كردووەو كۆمەڵگا ئاینییەكانی خۆیان پاراست؟. محەمەد ئەمین زەكی بەگ ئاماژە بەوە دەكات پیاوە ئاینییەكانی زەردەشتی لە كوردستان خەڵكیان هاندا بەرەنگاری ئیسلام ببنەوەو تا ماوەیەك بۆیان رۆشتە سەر، بەڵام هەر كە نامۆیی ئیسلام لەلای خەڵكی كورد ڕەوییەوەو خەڵك ئاشنا بوون بەم ئاینە نوێیە كردیانە بەدیلی زەردەشتی و بەكۆمەڵ قبوڵیان كرد (27). دەقە مێژوییەكان ئاماژە بەوە دەكەن لە سەرەتادا موسوڵمانەكان مامەڵەی شوێن كەوتوانی ئاینە ئاسمانییەكانیان كردووە لەگەڵ پەیڕەوانی ئاینی زەردەشتی(28)، بەڵام بەتێپەڕبوونی كات ئەم ئاینە لە كوردستان رووی لە پووكانەوەو لەناوچوون كردوەو درێژكراوەو پاشماوەی بۆ سەردەمی نوێ نەبووە، بەم پێیەش ئەوانەی ئێستا بانگەشەی پەیڕەوی زەردەشتی دەكەن تەوژمێكی نوێن و وەكو جوولەكەو كریستیانەكان درێژكراوەو بەردەوامیی پێشینەكانی خۆیان نین كە پارێزگارییان لە مانەوەی ئاینەكەیان كردبێت بەبێ بچڕان.\nلەم گوزرە مێژوییەی سەرەوە دەگەینە ئەم ئەنجامانەی خوارەوە\nـ زەردەشت یەكێكە لەوانەی بانگەشەی پێغەمبەرایەتی كردووە. بنەماكانی ئاینەكەشی خاڵی لێكچونی زۆری تیایە لەگەڵ ئاینە ئاسمانییەكان، بەڵام لە جیاكردنەوەی خوای خێر (ئەهورامەزدا) و خوای شەڕ (ئەهریمەن) لەگەڵ بیری تاقانە پەرستی ئیسلامی (توحید) دژ دەوەستێتەوە.\nـ زەردەشت لە ناوچەیەكی كوردیی لە دایكبووە، بەڵام ئاینەكەی لەسەرەتادا لەناو كورددا بڵاو نەبوەتەوە، بەڵكە لە فارسەوە گوازراوەتەوە بۆ كورد.\nـ زەردەشتی تاقە ئاینی باوو بڵاو نەبووە لەناو كورد دا، بەڵام باوەڕ وایە رێژەی شوێنكەوتوانی لە هەمویان زیاتر بووبێت.\nـ دەسەڵات رۆڵی بەرچاوی هەبووە لە باڵادەستكردنی ئاینی زەردەشتی لە ئێران و بەم هۆیەشەوە گوازراوەتەوە بۆ بەشە كوردییەكانی بن دەستی ساسانییەكان، كاریگەریشی لەسەر ناوچە كوردییەكانی بن دەستی بێزەنتی (هەرێمی جەزیرە) لاواز بووە كە لەژێر هەژموونی ئاینەكانی جوولەكەو كریستیاندا بوون.\n(27) أبي يوسف: الخراج، ص 130؛ أنور المايي: الأكراد في بهدينان، ص 65؛ أحمد أمين: فجر الإسلام، ص 101.\nPrevious مێژووی ته‌به‌ری\nNext له رووبه‌ڕووبونه‌وه‌ی خۆرهه‌ڵاتناسیدا\nسه‌لام ناوخۆش “قسه‌كردن له‌سه‌ر فه‌لسه‌فه‌ى ئاین یا مه‌عریفه به‌خشینه یا مه‌عریفه جوینه” ناوه‌ندی ڕۆشنبیری و …